«Sagardoa kontsumitzeko era aldatu behar dugu, eta eguneroko edari bat bezala hartu» - Astigarraga - Kronika.eus\n«Sagardoa kontsumitzeko era aldatu behar dugu, eta eguneroko edari bat bezala hartu»\nAnder Gonzalez, gonbidatu bereziak jaso ohi duen platerarekin, Sagardo Berriaren Egunean.\nAnder Gonzalez sukaldari eta telebista aurkezlea izan da aurtengo gonbidatu berezia, Sagardo Berriaren Egunean. «Oso sagardozalea» izanik, pozik jaso zuen deia, baina onartu du «pena» dela txotx irekiera bere horretan ezin egin izana: «esan diet, ea datorren urtean ere utziko diguten gu izaten gonbidatuak...». Txantxak alde batera utzita, dio laguntza behar dutela sagardogileek: «jakin badakit gaizki pasatzen ari direla».\nEz dute ospatu gabe utzi nahi izan aurten, Sagardo Berriaren Eguna; eta horregatik, ekitaldi xumea egin zuten asteazkenean, Erribera kulturgunean. Bertan oihukatu zuen Hau da gure sagardo berria!, aurtengo gonbidatu bereziak, Ander Gonzalezek, A bocados telebista saioko lankide guztien izenean. Sagardoa txotxetik hartu beharrean, hori bai, pitxerretik hartu zuen, sukaldari eta aurkezleak.\nEz baita ohiko txotx denboraldia izaten ari, eta ez zen ohikoa izan ekitaldia bera ere. Horrela, sagardotegian bazkaltzera ere ez ziren joan, ondoren. Baina horretarako ere izango dute tarterik A bocados saiokoek, dagoeneko luzatu baitiete gonbitea, datorren urteko Sagardo Berriaren Egunean bazkaltzera etortzeko. Tokia gordeta daukatela ziurtatu zion Xabier Urdangarin Astigarragako alkateak.\nDatorren urtean izango da hori, baina bitartean, sagardogileei lagundu beharra dagoela nabarmendu du Ander Gonzalezek. Eta bide horretan, sagardoa eguneroko edari bezala hartzea proposatu du, Kronikari eskainitako elkarrizketan.\n'A bocados' saiokoak izan zarete aurten, gonbidatu bereziak. Poza hartu zenuten?\nBa bai. Beti ikusten duzu oso jende ilustrea txotx irekierako gonbidatu bezala, eta zu izatea oso polita da. Pena da, behin tokatuko eta pandemia betean izatea, eta ezin izan dugula gero parrandatxo bat egin. Baina esan diegu, ea datorren urtean ere utziko diguten gu izaten gonbidatuak... Aurkezpenaren ondoren, bazkaltzen geratzera gonbidatu ninduten, baina ezin naiz arriskatu. Hala ere, primeran pasa genituen aurkezpeneko momentu horiek.\nAstigarragarekin, zer nolako harremana daukazu?\nBetidanik izan dut harremana. Txikitatik, gure ikastolan beti izan ditugu Astigarragako ikaskideak, eta hortaz, betidanik izan ditugu Astigarragako lagunak ere. Osaba ere Astigarragan bizi da; eta nire gurasoak ere bertan bizitakoak dira. Ezkondu zirenean, ni jaio baino lehen, Astigarragako plazan bizi ziren. Bertatik pasa ginen egun batean, aitak esan zidan, zein etxetan hasi ziren ama eta biak elkarrekin bizitzen. Eta kulturalki ere, donostiarrek lotura izan dugu Astigarragarekin. Adibidez, San Sebastian egunaren ondoren, urtero joaten gara Astigarragara, sagardotegian txotx egitera.\nSagardotegiak egoera zailean ikusita, zer sentitzen duzu?\nJakin badakit benetan gaizki ari direla pasatzen, eta lagundu egin behar diegu. Urtarrilean egin behar genuen txotx irekiera ekitaldi hau, baina atzeratu egin genuen; eta orain egitea erabaki dugu, behar dutelako bultzada. Ni oso sagardozalea naiz, eta beti izaten dut sagardoa etxean. Eta uste dut aldatu behar dugula kontsumitzeko era, eta sagardotegira goazenean, kaxa bat ere hartu, etxera eramateko. Eguneroko edari bat bezala hartu behar dugu. Atzo bertan, etxean bi botila hartu genituen afaltzeko. Bere prezioa ona da eguneroko edari izateko. Alkohola dauka, bai, eta Gabriela Uriartek (nutrizionista eta 'A bocados saioko aurkezlea, berarekin batera) esango dit, zer demontre ari naizen esaten... Sagardogileei lagundu egin behar diegu, oso momentu txarra da beraientzat. Eta ez da saltzen ari ez direlako, txotxik ez daukatelako baizik. Eta horrekin, asko galtzen dute. Sagardogile batek esan zidan, sagardoa merkea dela, txotxak konpentsatzen duelako. Ez bagenu txotxik izango, sagardoaren prezioa ere garestitu egingo litzateke. Gure esku dago, horrelako produktu bat prezio horretan mantentzea. Eta aurtengo sagardoa dago atomikoa benetan! Primerakoa da. Eta Errioxako ardoa, aurten edaten ez baduzu, hiru urte barru ere ona egongo da; baina sagardoa txartu egiten da. Urteko produktua da, eta aurten kontsumitu behar dugu. Eta sagardogileak, azken finean, familiak dira. Beste etxe batean, lanbide ezberdinetako jendea dago; baina sagardotegietan, denek jaten dute zuhaitz beretik, eta egoera honetan, oso zaila da haientzat.\nSagardotegira joateko ere baduzu zaletasuna?\nBai, noski. Asteartean bazkaldu nuen Alorrenean, eta aurreko astean Altzuetan. Astean behin joaten naiz. Astean zehar jatetxea itxita daukadanez, horretarako aprobetxatzen dut. Gainera, beti joaten naiz sagardotegi ezberdin batera, Igeldora, Hernanira edo Astigarragara. Jendeak parranda egun gisa hartzen du sagardotegira joateko eguna. Baina ni bazkaltzera joaten naiz, lagun batekin adibidez, etxean bazkalduko banu bezala.\nPandemiak ostalaritzan izan duen eragina, gertu-gertutik bizitu duzu zuk ere, Astelena jatetxean. Nolakoa izan da kaltea?\nSekulakoa. Une honetan, aste erdiz bakarrik irekitzen dugu jatetxea, ostegunetik igandera; baina, gainera, egun erdia da bakarrik, gauetan ezin dugulako otordurik eman. Baina tira, bizirik gaude behintzat, beste batzuk ez daude gure artean. Konfinamenduaren ondoren ireki genuen jatetxea, baina urritik aurrera itxita eduki dugu, lau hilabetez. Martxoan zabaldu dugu berriro. Ez nuen bidezkoa ikusten langileen bizitza arriskuan jartzea, eta jendeak bazkaltzera ateratzeko gogorik zuenik ere ez genuen nabaritzen. Orain, txertoaren kontuarekin, badirudi ate bat zabaldu dela, eta jendea gehiago ari da animatzen. Sagardogileek ere esan didate, larunbatetan beteta egoten direla sagardotegiak; lauko mahaietan, hala behar duelako, baina beteta. Uste dut urte pare bat pasa beharko ditugula arraroak.\nSukaldatzeko, erabiltzen duzu sagardoa?\nBai bai, oso ondo konbinatzen du produktu askorekin. Erabiltzen dut oilasko errea egiteko; sagarrak labean egiteko ere bai, azukrea, mantekilla eta kanelarekin batera; eta baita sorbeteak egiteko ere.\nSukaldaritza tradizionala edo produktu sukaldaritza deitzen dena egiten duzu zuk. Sagardotegiekin ondo uztartzen da, ezta?\nBai, zalantzarik gabe. Begira, joan den urtean, Altzueta sagardotegira joan nintzen udaran ireki zuelako, txotx denboraldia bertan behera geratu zelako. Eta gure plateretara jo zuen, ez zuen prestatu sagardotegiko menu tradizionala. Elkarren arteko fusio bat ari da sortzen: sagardogileek produktu sukaldaritzaren gauzetatik hartzen dute, eta guk beraienetatik. Orain ere, sagardotegi batera joan eta aukeran ematen dizute, adibidez, bakailua edo txitxarroa. Eta primerakoa da txitxarroa ere aukeran izatea. Oso aurrerapauso haundia da hori. Gogoan dut, duela 10 edo 15 urte, sagardotegira joan eta ardo beltza edo garagardoa eskatuta, ez zizutela aukera hori ematen. Baina hamabi laguneko talde batean, zaila da denek sagardoa gustuko izatea. Eta orain, ireki dituzte begiak, eta prestatu dituzte sagardotegiak denentzako.\nPandemiak gauza txar asko ekarri dizkigu, baina onak ere bai. Sagardogileak, adibidez, online saltzen hasi dira, eta pandemia gertatu ez balitz, ez dut uste martxan jarriko zutenik. Gainera, batzuek etxeko atariraino ekartzen dizute sagardoa.\nSagardotegiko menu tradizionalaren ordez, menu alternatibo bat prestatu beharko bazenu, zer sukaldatuko zenuke?\nBa hasteko, tortilla bakailuarekin egin ordez, bakailu kokotxarena egingo nuke; eta tipula jarri ordez, porrua botatzen badiozu, oso goxoa geratzen da. Eta horrez gain, parrilla edukita, gauza asko egin ditzakezu. Adibidez, arrainari dagokionez, ni beti izan naiz gutxi erabiltzen diren produktuak aukeratzearen aldekoa. Eta bakailua prestatu ordez, berdela egin dezakegu: parrillan primerakoa da. Eta haragiaren kasuan, berriz... Txuleta ez nuke ikutuko, menuan egon beharra dauka. Puxkatan zatitzea, eskuarekin hartu eta platerik gabe jatea, eta lagunekin konpartitzea... Asko gustatzen zait hori.\nFamiliatik datorkizu sukaldaritza. Nola hasi zinen?\nUdara batean, kate asko eraman nituen etxera, ikasgai asko suspenditu nituen. Eta aitak hartu ninduen, eta jarri ninduen freidoran kroketak botatzen, familiaren Astelena jatetxean, Donostiako Konstituzio plazan. Hurrengo udaran, beste suspenso sorta bat izan nuen, eta Luis Irizarrengana bidali ninduen, sukaldaritza ikastera. Eta ordutik, gaur arte. Dagoeneko badira 25 urte, sukaldean hasi nintzela.\nHainbeste urtetan, ez zaitu nekatu sukaldeak?\nHasieran bezain gustura nabil. Niri gertatu zaidana da, eboluzio bat izan dudala. Sukaldari batzuek bere jatetxean egiten dute ibilbide osoa. Baina ni, orain dela 10 urte hasi nintzen Basque Culinary Centerren, irakasle bezala; eta konturatu nintzen bazegoela bestelako lanik ere, jatetxetik kanpo, sukaldaritzarekin lotuta. Gerora telebistan hasi nintzen aurkezle, eta Donostian hotel bateko aholkulari lanak egiten ditut. Sukaldaritza ez da egunero sukaldean sartuta egotea bakarrik; badaude aukera gehiago.\nTelebistan ere, gustura zabiltza?\nBai bai, oso gustura. Dagoeneko ia mila programa egin ditugu... zahartzen ari naiz! Baina primerakoa da A bocados programa aurkeztu ahal izatea.\nEta non zabiltza gusturago, sukaldean edo kamera aurrean?\nBizikletan! (barrez) Konfinamenduan hasi nintzen, eta engantxatuta nago! Erosi nuen bizikleta estatiko bat aurrena, gero bizikleta arrunta, eta orain elektrikoa. Gaztetu egin naiz pandemia garaian! Benetako txirrindulariek esaten digute tranpa egiten dugula, baina badakizue nolakoak garen, pikeak egiten gabiltza beti. Eta zoragarria da, nolako tokietara iritsi zaitezkeen bizikleta batekin.\nKronika - Erredakzioa mar 27 Astigarraga\nAnder Gonzalez sukaldari eta telebista aurkezlea izan da aurtengo gonbidatu berezia, Sagardo Berriaren Egunean. «Oso sagardozalea» izan...


Aitaren pitokeriak - Librería papelería El Arruí\nNeskalagunak abandonatu eta lana galdu ostean, gurasoen etxera itzuli zen Justin Halpern hogeita zortzi urterekin, eta aita jubilatu berriarekin egin zuen topo bertan. Betiko aita autoritario, lehor, zakarrarekin... eta haren ateraldi desegokiekin. Baina, halako batean, aitaren ateraldiak jasanezinak bezain dibertigarriak zirela ohartu zen Justin, ingenioz eta nortasunez beteak eta, egunero, haietariko bat twitterren argitaratzen hasi zen. Hasieran, jarraitzaile gutxi batzuk baino ez zituen, gero ehun, mila, hamar mila, berrogeita hamar mila. Hala sortu zen aita-seme batzuen arteko maitasun harreman absurdu eta irrigarria biltzen duen liburu hau. á á


Baskonia eta Olinpiakosek Euroligari ekingo diote hainbat lesionaturekin | Saskibaloia Baskonia | EiTB\nBaskonia eta Olinpiakosek Euroligari ekingo diote hainbat lesionaturekin\nPartida Kretan jokatuko da, Euroligak Olinpiakos zigortu baitzuen joan zen denboraldian jarraitzaile greziarrek Anadolu Efesen aurkako kanporaketan sortu zituzten istiluengatik.\nShengelia, Herbalifen aurkako partidan. Argazkia: EFE\nBaskoniak eta Olinpiakosek ostegun honetan abiatuko dute aurtengo Euroligako ibilbideari, batak zein besteak zenbait jokalari garrantzitsu lesionatuta dituztela euren taldeetan.\nPriogioniren taldeak Euroligako bere mamuari egingo dio bisita, duela 11 urtetik ez baitute garaipenik lortzen greziarren aurrean bisitari moduan.\nGaraipen hura 2006-2007 denboraldiko play offetan eskuratu zuten gasteiztarrek 89-95eko emaitzarekin.\nOstegun honetako norgehiagoka bi taldeek dituzten bajengatik dago baldintzatuta. Baskoniaren aldetik, Rodrigue Beaubois frantziarra arazo fisikoekin dago berriro ere. Klubak baieztatu egin du ez dela greziarren aurka arituko. Beauboisen bajari, Patricio Garino argentinarrarena, Jordan McRae estatubatuarrarena eta Ivan Martinezena batu behar zaizkio.\nGreziarrei dagokienez, berriz, Vassilis Spanoulisen hutsunea da nabarmenena. Brian Roberts, aldiz, jokatzeko moduan egongo da, nahiz eta asteburuan ez zuen jokatu Greziako ligako partidan.\nOlinpiakosen eta Baskoniaren arteko lehia horretan azpimarratzeko beste alderdi bat hauxe da: partida Kretan jokatuko dela; izan ere, Euroligak Olinpiakos zigortu zuen joan zen denboraldian jarraitzaile greziarrek Anadolu Efesen aurkako kanporaketan sortu zituzten istiluengatik.\nGiannis Sfairopoulos entrenatzaileak talde orekatua osatzen duten eskarmentu handiko jokalariak ditu bere aginduetara. Aurpegi berrien artean, Kim Tillie baskonista ohia dago, eta berarekin batera Georgios Bogris, Hollis Thompson edo Jamel McLean dira heldu berriak direnak, barne jokoa osatzeko. Joko-antolatzailea ere berria dute: Janis Strelnieks letoniarra.\nAipatutakoei Georgios Printezis, Kostas Papanikolau eta Vangelis Mantzaris gehitu behar zaizkie, besteak beste.


Chasameana - Wikipedia, entziklopedia askea.\n45°30′48″N 3°27′04″E / 45.5133°N 3.4511°E / 45.5133; 3.4511Koordenatuak: 45°30′48″N 3°27′04″E / 45.5133°N 3.4511°E / 45.5133; 3.4511\nCondat-lès-Montboissier, Saint-Étienne-sur-Usson, Saint-Genès-la-Tourette, Saint-Quentin-sur-Sauxillanges eta Vernet-la-Varenne\nChasameana (okzitanieraz Chasameana, frantsesez eta ofizialki: Chaméane) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rodano-Alpeak eskualdean. 2013an 141 biztanle zituen.\n2007an Chaméane udalerrian erroldatutako biztanleak 141 ziren. Familiak 48 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 20 seme-alabarik gabeko familiak ziren eta 16 seme-alabak dituzten bikoteak ziren.\n2007an 94 etxebizitza zeuden, 56 familiaren etxebizitza nagusia ziren, 36 bigarren erresidentzia ziren eta 2 hutsik zeuden. 89 etxeak ziren eta 3 apartamentuak ziren. 56 etxebizitza nagusietatik 52 bere jabearen bizilekua ziren, 2 alokairuan okupaturik zeuden eta 2 doan lagata zeuden; 2 etxek gela bat zuten, 3 etxek bi zituzten, 8 etxek hiru zituzten, 15 etxek lau zituzten eta 28 etxek bost zituzten. 37 etxek euren parking plaza propioa zuten azpian. 25 etxetan ibilgailu bat zegoen eta 25 etxetan bat baino gehiago zituzten.\nChaméane udalerriko biztanleria-piramidea 2009an .\n2007an lan egiteko adina zuten pertsonak 93 ziren, horien artean 59 aktiboak ziren eta 34 inaktiboak ziren. 59 pertsona aktiboetatik 53 lanean zeuden (29 gizon eta 24 emakume) eta 6 langabezian zeuden (3 gizon eta 3 emakume). 34 pertsona inaktiboetatik 10 erretiraturik zeuden, 15 ikasten zeuden eta 9 "bestelako inaktibo" gisa sailkaturik zeuden.\n2009an Chaméane udalerrian 50 unitate fiskal zeuden, 117 pertsonek osaturik. Pertsona bakoitzeko diru-sarrera fiskalaren mediana urteko 15.310 euro zen.\n2000. urtean Chaméane udalerrian 17 nekazaritza-ustiategi zeuden, 858 hektarea erabiltzen.\nSaint-Genès-la-Tourette (1,7 km)\nSaint-Étienne-sur-Usson (3,0 km)\nVernet-la-Varenne (4,2 km)\nAix-la-Fayette (5,5 km)\nCondat-lès-Montboissier (5,6 km)\nSaint-Quentin-sur-Sauxillanges (6,1 km)\nÉgliseneuve-des-Liards (6,6 km)\nLa Chapelle-sur-Usson (6,6 km)\nÉchandelys (7,1 km)\nSainte-Catherine (7,1 km)\nChampagnat-le-Jeune (7,1 km)\nSauxillanges (7,5 km)\nBNF: 152694283 (data)\nOrriaren azken aldaketa: 10 otsaila 2021, 00:03.


Rakel Mateok domina ukitua duen diploma lortu du Paralinpiar Jokoetako triatloian | Kirolak | Naiz\n2021 ABU. 28 - 14:15h\nRakel Mateok domina ukitua duen diploma lortu du Paralinpiar Jokoetako triatloian\nKirolari euskalduna zazpigarrena izan da PTS2 kategorian, eta bigarren diploma pilatu du horrela, Rio de Janeiron, 2016. urtean, lortutakoaren ondoren. Duela sei hilabete ezkerreko hankaren zati batean anputazioa jasan ondoren lortu du sari hau.\nRakel Mateo, triatloian lehiatzen Tokioko Paralinpiar Jokoetan. (BASQUE TEAM)\nRakel Mateok bigarren diploma paralinpikoa eskuratu du. Rio de Janeiron zortzigarrena izan zen eta gaur, goizean-goiz Tokion, emaitza hori hobetu du, zazpigarrena izan baita PTS2 kategorian. Gaurko emaitza, funtsean, zazpigarren postu horretatik haratago doa, Mungiakoak bizi izan duen azken urtearen konplexutasuna kontuan hartuta.\nRakel Mateorentzat gaur lehiaketan aritzea domina bat zen. Duela sei hilabete ezkerreko hankaren zati batean anputazioa jasan ondoren, paratriatletak berrasmatzen jakin behar izan zuen beste behin, ebakuntza derrigorrezko bihurtu baitzen min jasanezinagatik.\nGainera, sarri erortzen zen, hankak huts egiten zion eta ezin zuen kontrolatu. Hauek Rakel Mateok duela 20 urte izan zuen istripu baten ondorioak dira. 100 kilo, lan egiten zuen supermerkatuan maneiatzen zuen karga, hankaren gainera erori zitzaizkion. Horren ondorioz, bi hamarkadatan hanka tolestea eragotzi dioten lesio neuropatikoak izan ditu.\nHorrela lehiatzen aritu izan da orain arte, baina, anputazioaren ondoren, hutsetik hasi behar izan du, ebakuntzak berak eragindako errehabilitazioa eta egoera berriak eskatzen zuen kirol-heziketa berria uztartuta. Beste era batera igeri egiten, bizikletan ibiltzen eta korrika egiten ikasi behar izan du, eta dena egiteko oso denbora gutxi izan du gainera. Ez zegoen atsekabetzeko astirik, Tokioko Jokoak berehala zetozelako. Bizkaitarrak esfortzu eta gogo handiz prestatu ditu, eta gaur emaitza agerian geratu da Odaiba Marine Parken.\nParalinpiar Jokoetan, esprintaren modalitatea jokatzen da: 750 metro igerian, 20 kilometro bizikletan eta 5 kilometro oinez. Basque Teameko kirolariak lehen partziala 14:24ko denboran (+2:29) amaitu du, zazpigarren postuan. Postu horri eutsi dio txirrindularitzan; nahiko konstantea izan da tarte horretan guztian, bost kilometrotik behin hartutako erreferentziek markatu duten bezala.\nAgian oinezko lasterketaren zatia izan da bizkaitarrari gehien kostatu zaiona, beroa eta hezetasuna gainditzeko zailtasunak izan dituelako. Mateok zazpigarren lekuan amaitu du proba, ordu bat, 30 minutu eta 37 segundoko esfortzua egin ondoren, Allysa Seely estatubatuarrarengandik 16:34ra.\n«Oso pozik nago, ez nintzala iritsiko uste nuelako, baina esan nion nire buruari ez nuela bihar esango, ‘eta saiatu izan banintz’... Sei hilabete oso gogorrak izan dira, paraleloan anputaziotik indarberritzen joan behar izan dudalako, eta hiru kirolak egiten ikasi behar izan dudalako. Gogorra izan da, baina merezi izan du. Nire aetsa egotea zen», azpimarratu dio Rakel Mateok Tokiora joandako Basque Teameko komunikazio-taldeari.


Home » destacada » Gure In aldizkariak familiaren eta eskolaren arteko lankidetza landuko du monografia batean\nGure In aldizkariak familiaren eta eskolaren arteko lankidetza landuko du monografia batean\n2021 January 7, Thursday 2021 January 8, Friday\nGure IN aldizkariaren 18. Zenbakian\nfamiliek irakasleekin duten lankidetzari buruz hitz egiten dugu.\nLankidetza hori oso garrantzitsua da.\nGuztiek, elkarrekin pentsatu behar dute hezkuntzan,\nhezkuntza-proiektuan eta jarraitu beharreko arauetan.\nAldizkari honetan elkarrizketak egin dizkiegu\nadituei, profesionalei eta familiei.\nFamilien eta profesionalen arteko harremana onerako\nkontuan izan behar denari buruz ere hitz egiten dugu.\nAdibidez, oso garrantzitsua da entzutea, ulertzea eta errespetatzea.\nGure In aldizkariko 18. zenbakiak sakon jorratzen du pandemiak jomugan jarri duen gai bat: familiaren eta eskolaren arteko lankidetzak hezkuntzan duen garrantzi berezia. Gaur egungo testuingurutik haratago, adituek, familiek eta profesionalek uste dute beharrezkoa dela heztea zer den eta zertarako hezten den aztertzeko esparru mental bera partekatzea. Uste dutenez, familiek eta profesionalek hartu behar dute parte hezkuntza-proiektua eraikitzen eta ikastetxeen funtzionamenduan jarraitu beharreko irizpideak eta arauak zehazten.\nArgitalpen honetan gurekin ditugu, besteak beste, Angels Ponce, familietan eta hezkuntzan aditua; Araceli Bechara, Argentinako pedagogo ezaguna; Maria Villaescusa, Familian Zentratutako Ikuspegian espezialista eta Deustuko Unibertsitateko irakaslea; Sue Swenson, Inclusion Internationaleko presidentea; eta Eguzkiñe Etxabe, APNABI- Autismo Bizkaiako eta FEVASeko Hezkuntza arduraduna. Gainera, familiek hezkuntza-sistemari egiten dizkioten eskaerak ezagutzeko, eta harreman positiboa sustatzeko zenbait gako eskainiko ditugu.\nLankidetza horretan kontuan hartu beharreko elementuen artean, entzuteko, ulertzeko eta errespetatzeko jarrera sustatzea, konfiantzazko giroa sortzea eta iritziak eta aurreiritziak saihestea nabarmendu behar dira. Benetako hezkuntza-komunitatea sortzeak familiak ikastetxeko kide eta erabakien arduradun direla sentitzea esan nahi du.\nIN ALDIZKARIAREN 18.ZENBAKIA\nPosted in destacada\n← 40 urte inkusioa ereiten\nGorabidek bere esperientzia partekatu du ‘Erantzunak COVIDaren aurrean: Ongizate emozionala’ Heziketa Zikloan →\n2021 March 1, Monday 2021 March 1, Monday\nCarlos Rueda, Apdema elkartekoa, eta Carlos Alonso, Gaude elkartekoa, plataforma horretako kide dira. Plataforma hori, [gehiago…]\nGorabidek bere esperientzia partekatu du ‘Erantzunak COVIDaren aurrean: Ongizate emozionala’ Heziketa Zikloan\n2021 February 15, Monday 2021 February 16, Tuesday\nGorabidek, normaltasun berria dela eta Eguneko Arretarako Zentroetan ez sartzea erabaki duten eta adimen-urritasuna duten pertsonei [gehiago…]


Zergatik egin dugu urritzera euskaldunok historia hurbilean? • ZUZEU\nZergatik egin dugu urritzera euskaldunok historia hurbilean? –\nAurreko baten gure hizkuntzak nolatan iraun duen gaur arte arakatzen enplegatu nintzen, Nafarroako erresumaren XIV-XV-XVI-XVII. mendeetako egoera linguistikoaz Peio J. Monteanoren El iceberg navarro eta La lengua invisible-ren lanei segika; gaurkoan, aldiz, J.M. Jimeno Jurio handia gidari dudala (Navarra, Gipuzkoa y el Euskera. Siglo XVIII Pamiela. 1998), zergatik egin dugun urritzera euskaldunok Nafarroan eta Gipuzkoan, eta hemen agertuko diren arrazoiak estrapolaturik, egin beharreko aldaketak eginda, kasik euskararen lurralde guztian.\nHobeki ulertzeko ohar historiko batzuk ez dira alferrikakoak izango. Nafarroa, Gaztelak konkistaturik (1512-1521), Gipuzkoarekin batera administrazio barruti bakarra eratzera etorri zen, Espainiako erregeak izendaturiko erregeorde eta kapitain jeneral beraren agindupean, eta 1567tik aurrera Nafarroako Erresumaren zati handiena eta halaber Gipuzkoaren zati handiena eklesiastikoki Iruñeko gotzainaren mendean geratu ziren. Errepara dezagun ondotik, zer paper jokatu zuten Nafarroako botere zibilek, hots, erregeordearen erresumako funtzionarioek, auzietan lekukotzak eta informazioak jasotzen zituztenek (“receptores” gaztelaniaz), eta era berean maisuek gaztelaniaren hedatze eta euskararen murriztean -arras ezaguna-, eta halaber, eliza katolikoak jokatu zuen paper anbiguoa; batetik, botere zibilari jarraika, gotzainak buru zirela, maiz funtzionario eklesiastiko erdaldunak bidaliz leku euskaldunetara, eta bestetik, sermoietan eta konfesioetan eta deboziozko liburuetan ere -Larramendi, Mendiburu, Kardaberaz, J. Lizarraga Elkanokoa (idatziak, hil ondoan argitaratuak)-, euskara atxikiz hein eta garai jakin bateraino, gaztelaniaz ez zekiten euskaldunak katekizatzeko xedez.\nHasteko, hona kronologian mugarri garrantzizkoa, errege ilustratu baten etorrera -Jainkoaren pareko-: “Con la llegada de Carlos III de Castilla y VI de Navarra en 1759, se inició en todos los dominios hispanos una política de reforma de la enseñanza, con exaltación, implantación e imposición sistemática del castellano, como lengua oficial del Imperio. Para el Despotismo ilustrado el objetivo fue idéntico en todas partes: que todos los súbditos hablaran una misma lengua. Cualquier medio tendente a lograrlo sería válido” (63or.).\nZein neurri hartu zituen, bada, Carlos III.a despota ilustratuak? Euskarazko liburuak inprimatzea debekatu zuen (Kardaberaz. San Inazioren bizitza 1766. Hernaniarraren beste lauzpabost ere bai). Gaztelaniaren eta gaztelaniazko derrigorrezko irakaskuntza agindu zuen (Real Cédula de Aranjuez, 1768); merkatariei liburuak hizkuntza “nazionalean” idazteko betebeharra ezarri zien (1772); katalanez idatzitako liburuak argitaratzeko debekua eman zuen (1773), eta gaztelaniaren hedatze eta erresumako gainerako hizkuntza “erregionalen” debekuaren testuinguru horretan, eta urte-bitarte horietan, botere zibilari dagokionez, Nafarroako erresumako auzitegietan lekukotasunak eta informazioak jasotzen zituzten funtzionario erdaldunek Vidaurre abizeneko funtzionario euskaldunari Etxauriko bailaran esku hartzeko eskubidea ostu nahi izan ziotenean -Iruñetik dozena bat kilometrora dago Etxauriko bailara, orduan gehienik euskaldun elebakarrez populatua-, hiru errege eskribauek erdaldunen aldeko txostena egin zuten, gaztelania azken urteetan asko zabaldu zelako gezurrean oinarriturik, eta orduraino bi txanda egon ohi ziren bezala; bata, euskaldunentzat, eta bestea, erdaldunentzat, harrezkero txanda bakar bihurtu zen, euskaldunen kalterako.\nBotere zibiletik eklesiastikora etorririk, 1742an, Gaspar Miranda Argáiz Calahorrako errioxarra jabetu zen Iruñeko elizbarrutiaz. 1765ean, gaixorik ohean zela, auzitegi eklesiastikoko lau informazio-hartzaile erdaldunek memorial bat igorri zioten, Jimeno Juriok dioen bezala, losintxaria forma aldetik eta arrazoi eta egitate aldetik “ez-benetakoa” (eufemismoa: “inverídico”). Hona zati esanguratsuena: “porque es bien notorio y público que en la llamada tierra Bascongada los más saben y todos entienden el castellano, especialmente en los pueblos crecidos, por haberse introducido este idioma generalmente con la plausible providencia de enseñarlo los Maestros, no sólo a los niños, prohibiendoles el vascuenze, si no es a todo el pueblo”.Bada, berehala onartu zuen batere erreparorik jarri gabe gotzain gaixotuak, beste alderdi interesdunari entzun gabe, hots, funtzionario euskaldunei, eta kalteturik ateratzen ziren euskaldunei batere begirunerik izan gabe.\nAzaldu zuten funtzionario erdaldunek aferak ebazteko sortutako hamar barrutitatik seitan erdaldunak aritzen zirela (“romanzados”) eta beste lauetan euskaldunak (“vascongados”). Eta, jakina, gotzain barrutiaren hirutik bi eta gehiago euskaldunen lurraldean zeudenez (“en la tierra Bascongada, que ocupa de tres partes del obispado las dos y mas”), lau horiek ez ziren gauza aferak azkar ebazteko, eta, horrenbestez, berek ere esku hartu nahi zuten euskaldunek parte hartzen zuten barruti euskaldunetan, zeren, bestela lan gutxi eginik gutxi kobratzen zuten, eta ez zeukaten aski berak eta beren familiak mantentzeko. Gainera, gorago adierazi bezala, gaztelania gero eta hedatuago zegoen euskaldunen lurralde horretan ere. Gezurretakoa zen irizpide horren arabera, euskaldun lurraldean eremu gaztelaniartua ezarri zuten, hartara han, euskaraz ez zekiten funtzionarioek lan egin zezaten. Gaixorik zen gotzainaren begirunez, hura zendu arte (1767) protestarik egon ez bazen ere, hura hildakoan, berehala heldu zitzaizkion kexak gotzain berri euskaldunari, XVI. mendez geroztik Iruñeko gotzaingora heldu zen lehen gotzain euskaldun baztandar J.L. Irigoien Dutari jaunari.\nBost funtzionario euskaldunek memorial bat igorri zuten leku euskaldunetan lan egiteko eskubidea galdeginez, eta Juan Irisarri errege-eskribau eta auzitegi eklesiastikoko prokuradoreak, delako eremu “euskaldun gaztelaniartu” horretan hogeita lau urte zeramatzanez lanean egoera oso ongi ezagutzen zuenak, funtzionario euskaldunekin bat eginez, honela azaldu zuen benetako egoera linguistikoa: “se habla por las gentes en lo general mas usual el baskuenz que el castellano, y, en prueba de esta verdad, es constante, publico y notorio que los parrocos y sus thenientes (.) predican el Santo Evangelio y explican la doctrina christiana en idioma bulgar bascongado (.) a escepcion de los sacerdotes, estudiantes, escribanos, médicos, cirujanos, boticarios, ministros de la real renta que se establecen de ronda en algunos partidos, sastres, zapateros, albéitares, herreros y arrieros o tragineros o gente nabegante, que por haver tenido sus principios en tierras romanzadas saben la lengua castellana, todos los demas comunmente son bascongados liquidos, y aun algunos de dichos oficiales, después que se han restituido a sus Paises (.) dejan a olvidar por falta de curso y egercicio lo que aprendieron de romance, y para mayor satisfaccion y seguridad de sus conciencias, regularmente se examinan en las pruebas en bascuence” (191).\nZer egin zuen Iruñeko gotzain euskaldun baztandarrak?, euskaldun funtzionarioen alde? Hark Calahorrakoak ez bezala, alde biei galdegin zien informazioa -gorago ez dugu esan Gipuzkoako Diputazioa ere kexatu zela, bere eremuko euskaldunei erdaldunak bidaltzeagatik-, eta azkenean halako erabaki salomonikoa hartu zuen, Jimeno Juriok honela epaitzen zuena: “Fue una solución política, con la que intentó contentar a las dos partes, pero realmente favoreció a una de ellas, perjudicando a la población de habla vasca” (76). Gure hitzekin esanda, baztandarra euskalduna baino lehenago gotzain espainiarra izan zen.\nBazen XVIII. mendearen azkenera, beraz, Nafarroaren iparraldera eta Gipuzkoaren gehienean esan dezagun, eremu euskaldun eztabaidaezin bat; bazen Nafarroaren hegoaldera eremu gaztelaniartu eztabaidaezin bat, eta bazen Nafarroaren erdialdean eta Gipuzkoako herri hazi batzuetan eremu elebidunagoa, errege funtzionario eta funtzionario eklesiastiko euskaldun eta erdaldunek “lana” lortzeko borrokatzen zutena, eta borroka hartan erdaldunek abantaila zuten agintari zibil eta eklesiastikoak alde zituztelako.\nAdministrazio zibil eta eklesiastikoaren eragin erdalduntzailetik aipa dezagun albait laburren, erdarazko irakaskuntzaren eragina. Oso gauza jakina da, baina aipatu beharra dago. XVIII. mendearen azkenaldera hasi zen irakaskuntza zabaltzen, eta horrekin batean burdinazko eraztunaren erabilera makurra. Ezaguna da. Horren eragina alimalekoa.\nEz nuke konklusiora iritsi nahi, Hondarribian gertaturiko egitate bat kontatu gabe, oso esanguratsua izaki. Mugatik hurbil egoki -euskal ikuspegitik sasimuga-, XVI. mendetik soldadu garnizio espainiar bat egoten zen, Espainiako Filipe II.aren garaitik ugaritua. Euskaraz ez zekiten soldadu eta bereziki ofizialen begirunez, erabaki zuten agintari zibil eta eklesiastikoek Hondarribian goizeko meza nagusia erdaraz ematea, eta euskaldunentzat arratsaldean predikatzea euskaraz. Garizuma garaian berdintsu. Urte luzez iraun zuen praktika horrek.\nIzenburuan jarritako galderari erantzuten jarrita, botere zibila eta eklesiastikoa elkarri eskua emanda -Espainiako erregeren Nafarroako erregeordea, eta Iruñeko gotzaina- aritu ziren kontzienteki, aginte kasik absolutuaren inposizioz, bereziki Carlos III.aren erregetzatik aurrera, Euskal Herrian euskaldunak urritzeko eta gaztelaniadunak ugaltzeko politikak aplikatzen, eta hizkuntzen artean “nazional” eta “erregional”-en arteko bereizkuntza egiten, hari prestigioa emanez eta honi kenduz, eta horren eraginez, eta horri erantsirik gerra karlisten ondoriozko foruen galera -autonomia politikoa alegia-, eta 1936ko gerraren eragin kaltegarri alimalekoa, etorri gara honaino. Ez da lekua botere autonomikoek egoera hori leuntzeko egindako politikaren balioespena egiteko.\n* Irudiak erredakzioak jarriak\neuskaldunok historia hurbilean? Zergatik egin dugu urritzera euskaldunok historia hurbilean?\nEuskararen historia, historia, Zergatik egin dugu urritzera euskaldunok historia hurbilean?


ZUMAIAKO HERRI ESKOLA HH: 2019\n2019-12-18 TALO EGUNA HH3, HH4 eta HH5\nOraingo honetan Santo Tomas eguna gerturatzen ari dela eta zientzia tailerretan taloak prestatzearekin goxatu dugu haurren etxekoen laguntzarekin. Marian, Sara eta Pakita Mila esker!!\nTxokolatezko eta txistorrazko taloak. GOXO ZEIN GAZI IZUGARRI ONAK ZEUDEN!!!\nEgilea: ZUMAIAKO HERRI ESKOLA HH ordua: 13:18 iruzkinik ez:\n2019-12-13 GURASUEN BISITA HH4\nPasa den astean, guraso batzuen bisita izan dugu eskolan! Baratzean Lorearen amarekin Galeseko Kale landarea ereiten aritu ginen, ea hurrengoan dastatzeko aukera izaten dugun! Bestalde, Oskar eta Eki Manterolaren gurasoak saxofoi eta zeharkako xirula jotzera etorri ziren, besteak beste Gabonetako kantak entsaiatuz.\nPrimeran pasatu dugu! Eskerrik asko gurasoei, zuen ilusio eta parte hartzeagatik!\nEgilea: ZUMAIAKO HERRI ESKOLA HH ordua: 14:25 iruzkinik ez:\n19-11-22 IZOZTEA HH4-5 ZIENTZIA\nOraingo honetan izozgailua martxan jarri dugu eta uraren egoera ezberdinak esperimentatu ditugu, likido egoera eta solido egoera. Ederra sorpresa hartu duguna globoak apurtu eta bertan intsektuak azaldu direnean!! Gozatu argazkiekin!!\nAsteartean ospatu genuen Euskararen eguna, bisita polita izan genuen!!!\nEgilea: ZUMAIAKO HERRI ESKOLA HH ordua: 11:43 iruzkinik ez:\n2019(e)ko azaroakren 28(a), osteguna\n2019-11-26 ZUMAIA EZAGUTZEN -HH3\nGure herria ezagutuz ederki pasa genuen eguna, gure lehenengo egun osoko irteera!!!\nEgilea: ZUMAIAKO HERRI ESKOLA HH ordua: 18:48 iruzkinik ez:\n2019(e)ko azaroakren 27(a), asteazkena\n2019-11-25 IPUIN KONTALARIA -HH3\nMaite, Ekiren ama, etorri zaigu ipuinak kontatzea, adi, goxo eta oso gustura egon gara.\nEgilea: ZUMAIAKO HERRI ESKOLA HH ordua: 08:19 iruzkinik ez:\n2019(e)ko azaroakren 22(a), ostirala\nHH3ko Mate-zientzi taillerrekoak 1.go esperimentua egin dugu.\nZer bihurtu zaigu arraultza?....A ze ustegabea!!!!\nEgilea: ZUMAIAKO HERRI ESKOLA HH ordua: 13:33 iruzkinik ez:\n2019(e)ko azaroakren 21(a), osteguna\n2019-11-15 UDAZKENA HH4\nTailer desberdinetan udazkena lantzen aritu gara: kantak, olerkiak, seriazioak, eskulanak, jolasak, kontaketak, sailkapenak, hostoen erakusketa… Eta bukatzeko, denok elkarrekin UDAZKEN KEN KEN TXORIMALOA JANZTEN! ……. MARIZU txorimaloa osatu dugu, ea gure baratza ongi zaintzen duen!\nEgilea: ZUMAIAKO HERRI ESKOLA HH ordua: 08:56 iruzkinik ez:\n2019KO URRIA- HOSTOEKIN JOLASTEN -HH2\nHostoak biltzera irten ondoren, hostoekin jolasean aritzeko aukera izan dugu.\nHostoak ukitu, usaindu, airera bota, txikitu, txikitzean egiten duten zarata entzun…. denetarik frogatu dugu. Oso ondo pasa dugu eta bukatzeko arte lan ederra egin dugu hosto erraldoi bat osatuz.\nEgilea: ZUMAIAKO HERRI ESKOLA HH ordua: 07:24 iruzkinik ez:\n2019(e)ko azaroakren 16(a), larunbata\n2019-11-13 ERIZAINA HH3B\nSaioa erizaina, Nahiaren ama, etorri zaigu gelara eta nola sendatzen diren zauriak eta beste zenbait kontu ere erakutsi dizkigu.\nZenbat ikasi dugun jolasean!!!\nMila esker Saioa\nEgilea: ZUMAIAKO HERRI ESKOLA HH ordua: 18:30 iruzkinik ez:\n2019-11-11 AIREA HH 4-5 ZIENTZIA\nOraingo honetan airearekin esperimentatzen jardun dugu, gauza askotaz ohartu gara baina….dibertigarriena airearekin prestatu ditugun jolasak izan dira! Gozatu argazkiekin familia!\n2019-11-4 KALABAZA BIZKOTXOA HH4-5 ZIENTZIA\nKalabaza gora, kalabaza behera, ireki degu gure sukaldea. Gure sukaldari txikiak martxan hasi dira.\nLehendabiziko errezeta KALABAZA BIZKOTXOA izan da, osagaiak prestatu, nahastu eta labera! Ederra bizkotxoak atera direnak!!\nBukaeran onena….. UMMMMMM, ZE GOXOA!\nEgilea: ZUMAIAKO HERRI ESKOLA HH ordua: 11:44 iruzkinik ez:\n2019-10-30 HH2KOAK UDAZKENEAN\nHaizearen indarrez firin-faran hostoak dantzan hasi dira eta HH2koak parkera irten gara hostoak jasotzera. Goiz ezberdin bezain polita pasa dugu gure aurtengo lehen irteeran. Aurrerago kontatuko dizuegu zer egiten dugun jasotako hostoekin.\nEgilea: ZUMAIAKO HERRI ESKOLA HH ordua: 19:05 iruzkinik ez:\n2019-10-28 UDAZKENEAN HAIZEAK FIU HH3\nUdazkenean haizeak fiu!! fiu!! eta umeak poz – pozik hostoak biltzen.\nSaskiak bete ondoren parkean gustura ibili ginen.\nEgilea: ZUMAIAKO HERRI ESKOLA HH ordua: 18:53 iruzkinik ez:\nMaialen eta Emyren gurasoak Michigango beraien kontutxoak kontatzera etorri zaizkigu. Ze gustura egon garen beraien ohiturak nolakoak ziren entzuten!!\nBeraiek egindako opilak janez amaitu dugu ongi etorria.\nMila esker familia!!\nEgilea: ZUMAIAKO HERRI ESKOLA HH ordua: 16:46 iruzkinik ez:\n2019-10-25 EGOKITZAPENAK HH3\nHiru urtekoak taller guztiak deskubritu ondoren, bertako materialak manipulatuz eta gozatuz gustura gabiltza.\nIrrikitan zaudete ezagutzeko??\nZATOZTE!!!! Ongi etorriak izango zarete\nEgilea: ZUMAIAKO HERRI ESKOLA HH ordua: 16:08 iruzkinik ez:\n11-X-31 ANIMEN GAUA, GAU BELTZA HH 3,4 eta 5\nLehengo ohituretara bueltatuz, oraingo honetan zientzialariak kalabaza hustutzen jardun dugu.\nZe gustura pasatu dugun mamia eta haziak ateratzen!!\nDibertigarriena bukaeran gelditu zaizkigun aurpegiak!!\nEgilea: ZUMAIAKO HERRI ESKOLA HH ordua: 15:04 iruzkinik ez:\n2019(e)ko urriakren 28(a), astelehena\n2019-10-25 SAN MIGELERA IRTEERA HH4\nAzkenean, eguraldi zoragarriarekin gainera, San Migelera joateko eguna iritsi zen. Kantu-kantari abiatu ginen eta ibilbide osoan natura oso presente izan genuen: landareak, zuahaitzak, baratzak, animaliak...Gure udazkeneko erakusketa osatzeko hostoak, fruituak eta perretxikoak ere batu genituen!!. San Migelen bertan, kanpai hotsak zenbatu eta bestelako hainbat jolas egiteko aukera ere izan genuen. Egun borobila benetan! Ea argazkiak gustukuak dituzuen!.\nEgilea: ZUMAIAKO HERRI ESKOLA HH ordua: 19:15 iruzkinik ez:\n19-09-18 BARATZEAN LANDATZEN HH 4-5 ZIENTZIA\nAurten ere hasi gara baratzeko lanetan, Mari Karmen eta Bitoriano aiton amonak prestatu dira laguntzeko eta oraingo honetan tipulinak, porruak, azak, lonbardak,...aldatu ditugu. Ilusioz beterik eta fundamendu handiz laguntza honekin askoz ere errezago egingo zaigu guztia aurrera eramatea….Eskerrik asko bikote!!!\nEgilea: ZUMAIAKO HERRI ESKOLA HH ordua: 09:05 iruzkinik ez:\n19-09-11 FLOTAZIOA HH 4-5 URTE ZIENTZIA\nMaterial desberdineak hartuta gure zientifiko txikiak beraien hipotesiak esaten hasi ziren eta ederrena ondoren ekinez konprobatu zituzten. Ezustekoak izan genituen eta baita harridura aurpegiak….baina halaxe da zientzia…..jakiteko pentsatu eta gehien gustatzen zaiena ekin egin behar. Bikain pasatu dugu!!!\nEgilea: ZUMAIAKO HERRI ESKOLA HH ordua: 08:58 iruzkinik ez:\n2019(e)ko urriakren 10(a), osteguna\nGure herriko ohitura eta kultura indartzea da gure eskolako helburuetako bat eta horretarako Olarruaren munduan murgiduak egon gara tailer desberdinetan ekintza desberdinak eginez.\nEgilea: ZUMAIAKO HERRI ESKOLA HH ordua: 16:52 iruzkinik ez:\n19-09-04 HAZIAK EREITEN HH 4-5 URTE ZIENTZIA\nGelako baratza bertikalak martxan jarri ditugu aurten ere. Gauza asko ikasi ditugu hazien inguruan: nondik ateratzen diren, nolakoak diren, ze usain duten, ze zapore duten, ereiteko prozesua nola den, etab.\nEspero degu laster batean erneko direla, joango gara kontatzen!\nEgilea: ZUMAIAKO HERRI ESKOLA HH ordua: 15:44 iruzkinik ez:\nHH3 -URAZ GOZATZEN- 2019-06-19\nUra goitik, ura behetik, ura izkina guztietatik.\nPozik ibili gara elkarrekin.\nEgilea: ZUMAIAKO HERRI ESKOLA HH ordua: 12:00 iruzkinik ez:\n10-06-07 OSTADARRA SORTZEN ETA IODOKIN NAHASKETAK-HH 5\nHemem dituzue burutu ditugun azken esperimenduak. Beti bezala hipotesiak ateratzen jardun dugu. Batzutan asmatu, bestetan ez...baina garrantzitsuena bikain pasatzen dugula da!!!!\nEgilea: ZUMAIAKO HERRI ESKOLA HH ordua: 15:31 iruzkinik ez:\nHH2 -MELA MELA JOLASEAN- 2019-06-18\nMela mela jolasean, algara batean\nEgilea: ZUMAIAKO HERRI ESKOLA HH ordua: 17:21 iruzkinik ez:\n19-06-14 Amama Mari Karmenen erroskilak\nAmama Mari Karmen; Shonen amama, erroskilak nola egiten dituen azaltzera eta prestatzera etorri zitzaigun. Haur asko izan arren pazientzia handiz azaldu zizkigun prozesu guztia eta kontu kontari aritu zen gurekin. Erroskilei bere etxeko lima ere bota genion, a ze usai goxoa zuena!! Bukaeran erroskilatxoak dastatu genituen, ze ederrak zeuden!!!\nEskerrik asko Mari Karmen eta nahi dezun arte. MUAK!!!\nHH2 -EMANALDIA- 2019-06-12\nTzunpa, tzunpa, tzunpa, tzun, oinak eta ipurdia astinduz, elkarrekin dantzatuz ibili gera gu!!!\nEgilea: ZUMAIAKO HERRI ESKOLA HH ordua: 15:33 iruzkinik ez:\n2019(e)ko ekainakren 14(a), ostirala\nHH5 Ipuin Kontaketa 2019-6-11\nOraingoan ipuin kontaketa izan dugu hizkuntza tailerrean. Iñaki, Martinen aita, etorri zaigu lehen gizakiei buruzko ipuina kontatzera. Ondoren marrazki bat eman digu margotzeko. Mila esker Iñaki!\nEgilea: ZUMAIAKO HERRI ESKOLA HH ordua: 11:31 iruzkinik ez:\nHH2 - ARROA- 2019-06-07\nBrum-Brum autobusean Arroara!!!\nHH2- PAPERAREKIN JOLASTEN- 2019-06-05\nOraingo honetan paper artean ibili gara goxo-goxo ezkutaketan. Ea aurkitzen nauzuen!!!\nEgilea: ZUMAIAKO HERRI ESKOLA HH ordua: 17:23 iruzkinik ez:\n10-06-06 EKOGUNEAN HH 5URTE\nAzkenean iritsi zen azken txangoa egiteko eguna, pasa den ostegunean eta gainera Ekogunera. Primeran pasa genuen, denetik eginez: landaren desberdinak usaindu; loreak dastatu; baratzean letxugak landatu eta ureztatu; etxabereak bisitatu eta bakoitzaren istorioak entzun. Eta bukatzeko, nola ez, bertako parke miresgarrian jolasteko aukera izan genuen. Egun borobila benetan!!!\nEgilea: ZUMAIAKO HERRI ESKOLA HH ordua: 17:44 iruzkinik ez:\nHH3- AIZARNARA AUTOBUSEZ!\nAzkenean iritsi da gure irteerako eguna. Eguraldi onarekin naturaz gozatzeko aukera izan dugu. Animaliak ikusi, txerriak, katuak, oilarrak , oiloak, astoa… Kanpandorrreko kanpaiak nola mugitzen diren eta nolako soinua ateratzen duten. Hango ur ederra, zuhaitzak, baserri etxeak…Bazterrak arakatu, marraskiloekin jolastu… Zein ondo ibili garen!\nEgilea: ZUMAIAKO HERRI ESKOLA HH ordua: 15:07 iruzkinik ez:\nHH2- MAZEDONIA FESTA - 2019-05-17\nBakoitzak bere gustuko frutak eta koloreak aukeratuz osatu dugu ostadarra\nEgilea: ZUMAIAKO HERRI ESKOLA HH ordua: 19:52 iruzkinik ez:\nIzaroren ama, Arri, etorri zaigu oraingoan bisitan. Papera tolestuz irudi ederrak diseinatzen erakutsi digu. Ederki ibili gara! Eskerrik asko Arri!!!!\nEgilea: ZUMAIAKO HERRI ESKOLA HH ordua: 12:48 iruzkinik ez:\nHH 5 -IRINA ETA GATZAREKIN IRUDIAK- 19-05-10\nEderra festa izan duguna!!! oraingo honetan kairaren amak, sarak, irina, gatza eta urarekin irudiak sortzeko orea nola egiten den erakutsi digu. a ze anabasa eta gozamena orearekin!!. baina kontuz, ez dira jateko apaintzeko baizik!!! oso politak atera zaizkigu eta oraindik politagoak lehortutakoan margotzen ditugunean. eskerrik asko sara aukera hau emateagaitik eta nahi dezun arte!\nEgilea: ZUMAIAKO HERRI ESKOLA HH ordua: 09:12 iruzkinik ez:\n2019(e)ko apirilakren 11(a), osteguna\nHH 2 TXOKOLATEAREKIN ESPERIMENTATZEN\nHIRUHILEKOA ONDO BUKATZEKO ARGITXOREKIN BATERA TXOKOLATEAREKIN ESPERIMENTATUZ FESTA GIROAN OSPATU DUGU.\nUUMMM!!!!! ZE GOXOA!!!!!\nHH 5URTE AMAMA LURDESEN PASTAK PRESTATZEN 19-04-10\nAtzo sukaldeko labea martxan jarri genuen berriro ere, Aimarren amama Lurdesen pasten errezeta burutzeko. Pausoz-pauso eta prepezioz azaldu zigun guztia. Dibertigarria izan zen forma desberdinetako moldeak erabiltzea eta gustagarriena, nola ez, bukaeran dastatzea!!! izugarri onak atera ziren.\nMila esker Lurdes eta nahi duzun arte!!!\nEgilea: ZUMAIAKO HERRI ESKOLA HH ordua: 12:41 iruzkinik ez:\nHH 4. San Migelera irteera\nEguraldi ederrak lagunduta egun pasa atsegina egin genuen San Migulen. Hemen ikus ditzakezue ateratako hainbat argazki.\nEgilea: ZUMAIAKO HERRI ESKOLA HH ordua: 17:14 iruzkinik ez:\nHH5 INGURUKO BASERRIETARA IRTEERA\nEguraldi zoragarriarekin eta mapa eskuartean dugula, poz-pozik atera ginen eskolatik. Ekin genion abenturari!\nKokatutako baserri eta inguru guztiak zeharkatu genituen, bi atsedenaldi eginez: hamaiketako Santa Klara baserrian eta bazkaria Endañetan. Benetan eskertzekoa da egin ziguten harrera eta azaldu zuten konfiantza, pazientzia… egun borobila eta ahaztezina! Beraien inguru paregabea, animali eta jolasekin izugarri ondo pasa genuen! Esker mila zuen eskuzabaltasunagatik!!\n2019(e)ko apirilakren 3(a), asteazkena\nHHH5 UZTA JASO, PRESTATU ETA JAN!!! 19-03-29\nAzkenean iritsi da eguna uzta jasotzekoa, gure baratzean pila bat porru eta ezin hobeak jaso ditugu. Porruak atera, garbitu eta zenbatu ondoren...sukaldatzeko prest. Pazientziarekin, garbitu, txikitu eta porru salda izugarria atera zaigu!! On egin!!!\nEgilea: ZUMAIAKO HERRI ESKOLA HH ordua: 08:54 iruzkinik ez:\nForondara irteera! HH3 2019/03/22\nEguraldi ona aprobetxatuz, HH3-ko lagunek Forondara irteera egin genuen.\n10:00ak aldera eskolatik atera ginen eta Forondara abiatu aurretik, parke batean geratu eta hamaiketakoa egin genuen bertan.\nIndarrak hartuta Forondara abiatu ginen. Aldapatxoa igo eta iritsi ginen bertara! Bertan bazkaldu, asko jolastu eta primeran pasa ondoren, berako bideari ekin genion berriz ere.\nEskolara iritsi aurretik Endañetako parkean geldialdi bat egin genuen. Bertan, Argitxori abestu genion eta honek turutatxo batzuk eman zizkigun opari!\n2019(e)ko otsailakren 28(a), osteguna\nZumaiako joaldunen bisita\nHaur hezkuntzara Zumaiako joaldun taldearen bisita izan dugu.Asko ikasi eta gozatu dugu. Ostiralean gure txanda izango da.Mila esker taldeari.\nEgilea: ZUMAIAKO HERRI ESKOLA HH ordua: 17:54 iruzkinik ez:\n2019(e)ko otsailakren 27(a), asteazkena\nZ.I.G gelako Igor Galarraga etorri zaigu bisitan.Bere gelan egiten diztuzten lanak erakutsi dizkigu eta saioari abestuz eman diogu bukera.\nEgilea: ZUMAIAKO HERRI ESKOLA HH ordua: 17:00 iruzkinik ez:\n2019KO INAUTERIAK HH: TTUNTTURROAK EDO JOALDUNAK\nTTUNTTURROAK EDO JOALDUNAK\nIturen eta Zubietako inauterietan agertzen dira.\nJoaldunak bi herri hauetako bizilagun taldeak dira; beraien ezaugarri nagusia gerrian zintzarri handi parea lotuta eramatea da.\nZintzarria da Inauteri hauetako elementu nagusia.\nGerria astinduz, izugarrizko hotsa ateratzen diete zintzarrioi.\nBinaka joaten dira ilaretan Joaldunak.\nIturen eta Zubietako joaldunen janzkera desberdina da. Iturengoek ardi larru doblea eta painelu gorriak daramatzate soinean;\nZubietakoek, ordea, ardi larru bakarra eta painelu urdina. Badago beste era bat ere talde hauek izendatzeko: Zanpantzarrak.\nAzpiko gona txuria.\nGaltza urdinak (mahoizkoak, bakeroak, txandala....)\nAbarkak eta galtzerdi txuriak\nZapi handi koloretsua\nEskolan prestatutako oihala (eguna baino lehen etxera eramango dute)\nTxanoa (eskolan daukate)\nEgilea: ZUMAIAKO HERRI ESKOLA HH ordua: 17:22 iruzkinik ez:\n2019(e)ko otsailakren 14(a), osteguna\nBURUHANDIA EGIN DUGU!!!\nGuztion artean lan eginez jolaserako buruhandia egin dugu arte tailerrean.Ederki pasa dugu!!\nEgilea: ZUMAIAKO HERRI ESKOLA HH ordua: 09:09 iruzkinik ez:\n2019(e)ko otsailakren 11(a), astelehena\n2019/02/07 Aitona Goioren emanaldia\nHH3 urteko lagunek aitona Goioren bisita alaia izan genuen.\nErrepertorio egoki eta eguneratua du aitonak eta kitarraren laguntzaz abesti eta dantza saioa izan genuen; Xalala-rikiri, maite zaitut, korro txirinbolo, zumaiako trena, ranroberra…\nHorrez gain, Kitarra instrumentuaren azalpenak eman zizkigun eta bukatzeko ipuin polit bat entzun genuen eta ipuinaren kanta erakutsi zigun.\nEskerrik asko, Goio tarte goxo hori eskaintzeagatik.\nEgilea: ZUMAIAKO HERRI ESKOLA HH ordua: 16:48 iruzkinik ez:\nSagarbideko patioan. HH5\nEguraldi ona aprobetxatuz, HH5ekoak Sagarbideko jolastokira joan gara. Ederki ibili gara!!!\n2019KO URTARRILAK 4 – SAN BLAS OPILAK -HH5\nGARAIAN GARAIKO KONTU, KANTU ETA JANARIEKIN GATOZ ORAINGOAN, ANDONI SUKALDARIA, EKAINEN AITTA, ETORRI DA ETA SAN BLASAK NOLA EGITEN DIREN PAUSOZ,PAUSO ERAKUTSI DIGU, BAITA BESTE HAINBAT GAUZA BITXI ERE. PROFESIONAL BATEN ESKUARTZEA ANTZEMAN DA, OPILTXOAK IZUGARRIAK ATERA DIRA ETA!!!! ESKERRIK ASKO ANDONI ETA NAHI DUZUN ARTE!!!\nEgilea: ZUMAIAKO HERRI ESKOLA HH ordua: 08:57 iruzkinik ez:\nESPERIMENTATZEN TXANPONA, ARRAULTZA, ESNEAREKIN...HH 5URTE\nEsperimentatzen ederki asko pasatzen dugu. Majia dirudien arren guztiak bere azalpen zientifikoa du: txapona desagertzen da, arraultzak saltariak bihurtzen dira, koloretako itsasoa sortzen da….Hemen dituzue azken jarduera batzuen irudi batzuk, ea gustokoak dituzuen!\nAioooo eta hurrengora arte!!\nEgilea: ZUMAIAKO HERRI ESKOLA HH ordua: 09:03 iruzkinik ez:\n2019-11-4 KALABAZA BIZKOTXOA H...\n19-09-18 BARATZEAN LANDATZEN ...\n19-09-11 FLOTAZIOA ...\n19-09-04 HAZIAK EREITEN ...\n10-06-07 OSTADARRA SORTZEN ETA IODOKIN NAHASKETAK-...\nHH 5URTE AMAMA LURDESEN PASTAK PRESTATZEN 19-...\n2019KO INAUTERIAK HH: TTUNTTURROAK EDO JOALDUNAKT...\nESPERIMENTATZEN TXANPONA, ARRAULTZA, ESNEAREKIN......


Ostegun honetan, maiatzaren 5ean, eztabaidatu eta bozkatuko da Eusko Legebiltzarraren Osoko Bilkuran EAErako Oinarrizko Errenta Baldintzagabearen aldeko PLE. Euskal gizartea asko dugu jokoan eztabaida horretan.\n75 legebiltzarkideetatik gehienek aldeko botoa ematen badute, izapidetze-prozesua lege arrunt gisa irekiko da, eta, horrela, EAEko herritarrok tresna bat lortu ahal izango dugu pobreziarekin amaitzeko, bizitza erdigunean jartzeko tresna bat, enplegua banatzeko eta lanak partekatzeko tresna bat, azken batean, Euskadi gizarte erreferente bihurtzeko tresna bat.\nHerritarrak protagonista izatearen aldeko apustua egiten jarraitzen dugu, honainoko bidea prozesu herrikoia izan da eta hala izaten jarraitzea nahi dugu. Horregatik, gaur, prentsaurrekoaren ostean, Kalegira bat egingo dugu Bilbo eta Donostiako kaleetan zehar, eta bihartik aurrera, maiatzaren 4an, Osoko Bilkurako eztabaida amaitu arte, karpa bat jarriko dugu Eusko Legebiltzarraren aurrean, «Baldintzarik gabeko Oinarrizko Errentaren ordua da» lelopean.\nLa entrada Orain da Oinarrizko Errenta Baldintzagabearen unea se publicó primero en Ekologistak Martxan - Euskal Herria.


Eskola handitzeko lanik zaratatsuenak, eginda - Antzuola - Goiena.eus\nEskola handitzeko lanik zaratatsuenak, eginda\nMaider Arregi 2019-09-16 10:01\nAbuztu erdialdean abiatu zituzten Herri Eskola handitzeko lanak; hala, ikasleek ikasturtea hasterako lanik zaratatsuenak eginda geratu dira. Urte eta erdi iraungo du obrak, eta, guztira, 1.200.000 euro pasatxoko aurrekontua izango du.\nUztail bukaeran hastekoak ziren arren eskola handitzeko lanak, abuztuko bigarren astera arte ezin izan dira hasi. Hala ere, lanik zaratatsuenak, hondeaketa eta zulatze lanak, amaituta daudela azaldu du Hirigintza teknikari Valen Moñuxek. "Ikasturtea hasi da eta zarata han-diena ateratzen duten lanak ere egin dituzte. Orain hasiko dituzten bestelako hondeaketa lanek ere molestatu egingo dute, baina gutxiago. Obretan gertatzen den moduan, hautsa eta lokatza aterako dute. Baina esan beharra dago zarata gutxiagoko lanak izango direla eta okerrena egin-da dagoela", argitu du Moñux udal aparejadoreak.Lanen epeari dagokionez, urte eta erdikoak izatea adostua dagoen arren, Hirigintza teknikariak azaldu du esperantza ba-dutela obra lehenago amaitzeko, baina ikusi egin behar dela. "Opor egunetan egin behar diren lanek baldintzatuko dute obraren martxa; beraz, ikusi egin beharko da epea aurreratu daitekeen".\nPatioa eta jangela ere handiagoak izango dira. Jangela ia bikoitza izango da, gainera. Lehen solairuan, bi gela egongo dira –horietako bat bikoitza izango da, handiagoa–. Bigarren pisuak, aldiz, tamaina bereko hiru gela edukiko ditu. Horrez gain, pisu bakoitzean bulegoak eta komunak ere egingo dira. Eraikinak bi pisu edukiko ditu, beheko baxuaz gain. Obra sakona izango da. "Eraikinak U forma dauka eta Sagastira irekita dago; patioa erdian. Obra egitean, O forma izango du eta ez da zabalik egongo. Gelak jarriko dira itxiera horretan. Patio estalia izango du eta goian terrazak". 1.200.000 euro pasatxoko aurre-kontua dauka eta arkitektura tradizionalari, estilo modernoko eraikina gehituko zaio: "Orain arteko handitze lanek estilo klasikoa jarraitu duten arren, orain modernoaren alde egin da".\nModernoa eta handiagoa\n300 metro koadro handiagoa izango da Antzuolako Herri Eskola. Lan sakonak egingo dira eta gela gehiago izateaz gain, patioa eta jangela ere handiagoak izango dira. Aurrefabrikatutako gelak egon diren alboko espaloirainoko azalera hartuko du eskola berrituak. Luzeran ere irabaziko duela espazioa azaldu du Valen Moñux teknikariak.


Haizea eta eguzkia sarean hartzeko moldaerak - Zientzia.eus\nHasiera » Artikuluak » Haizea-eta-eguzkia-sarean-hartzeko-moldaerak\n2009/09/01 Lakar Iraizoz, Oihane - Elhuyar Zientzia Iturria: Elhuyar aldizkaria\nElektrizitate-sarea, berez, ez dago diseinatuta energia eolikoa eta fotovoltaikoa bezalako elektrizitate-iturri gorabeheratsuak hartzeko. Sarea sortu zutenean ez zegoen horrelakorik, eta, beraz, ez zuten horrelakorik hartu kontuan. Garaiak aldatu dira, baina, eta gero eta ugariagoa da iturri horiek gure elektrizitate-hornikuntzari egiten dioten ekarpena. Ezinbestekoa da sarea horretara egokitzea.\n(Argazkia: Chuck Coker)\nElektrizitate-hornikuntza zehatz-mehatz kontrolatuta dago. Sarearen kudeatzaileek egunero kalkulatzen dute hurrengo egunean zer elektrizitate-behar egongo den, instalazio bakoitzak zenbat sortuko duen, zein unetan eta zenbat denbora emango duen bakoitzak martxan eta abar. Hornikuntza-sarean doan elektrizitatea ez denez metatzen, unean uneko eskaria asetzeko adina elektrizitate sortu behar dute. Ez gehiago, ezta gutxiago ere.\nEnergia eolikoa eta fotovoltaikoa elektrizitate-sarean sartu aurretik, kontrol hori aurrez guztiz zehaztea eragozten zuen bakarra kontsumoa zen, bezperan egindako kontsumo-aurreikuspenak neurri jakin bateraino bakarrik zehaztu daitezke eta.\nBi elektrizitate-iturri horiek sartzearekin batera, ordea, beste aldagai bat hartu behar izan dute kontuan, elektrizitatea sortzea ere aldakor bihurtu baita. Hain zuzen, hori da energia eolikoaren eta fotovoltaikoaren ezaugarri bereizgarri bat: oso ausazkoak direla. Hau da, haizea eta eguzki-argia dagoenean sortzen da elektrizitatea instalazio horietan, ez elektrizitate-beharra dagoenean.\nBi horien artean, haizeak egiten du gutxien bat eskariarekin: "Egun antiziklonikoetan, hau da, haize-izpirik ez dagoenean, izaten da elektrizitate-eskaria handiena, bai neguan eta bai udan, orduan egiten baitu hotz eta bero gehien" dio Jon Andoni Barrenak, Mondragon Unibertsitateko elektronika saileko irakasleak. Eta energia eolikoa da, hain zuzen, hidroelektrikoa alde batera utzita, Euskal Herrian gehien aurrera egin duen berriztagarria.\nElektrizitate-iturri ausazkoak izateaz gainera, erregimen berezian daudenez --bide berriztagarrietatik sortutako elektrizitatea delako--, iturri horietatik sortutako elektrizitate guztia hartzen du sareak. Horren eraginez, gainerako elektrizitate-iturrien sorkuntza bi horietara moldatu behar izaten dute.\nJon Andoni Barrena eta Juan Carlos Amasorrain, Mondragon Unibertsitateko Elektronika Saileko irakasleak.\nAerosorgailuetatik eta eguzki-paneletatik zenbat eta elektrizitate gehiago sortu, orduan eta desoreka handiagoei egin beharko diete aurre hornikuntza-sarearen kudeatzaileek. Batetik, gero eta energia gehiago izan beharko dute erreserban, haizerik edo eguzki-energiarik ez dagoenean elektrizitate-eskariari aurre egin ahal izateko. Bestetik, elektrizitate-kontsumoa txikiena den unean behar den baino elektrizitate gehiago sortzera irits liteke une jakin batean. Hori oso arazo larria litzateke, sarearen tentsioa neurriz gain handituko bailitzateke.\nHorrenbestez, mugatua da bide horietatik ase daiteken elektrizitate-eskaria. Juan Carlos Amasorrainek, Barrenaren lankide batek, muga hori % 40n ezarri du. Hori baino eskari handiagoari erantzungo baliote, oso nekeza litzateke gainerako elektrizitate-iturrien bidez gorabeherak orekatzea.\nIrtenbide gehienak, metatze aldera\nHorrela ikusita, ematen du ingurumenarentzat onuragarriak bai, baina elektrizitate-sarearentzat kaltegarriak direla guztiz energia eolikoa eta fotovoltaikoa. Eta hori ere ez da, hainbat neurri har baitaitezke egoerari buelta emateko. Barrenak eta Amasorrainek azaldu dute zer moldaketa egin dituzten sarean, eta zer egitea espero duten etorkizunean.\nKonponbide bat izango litzateke bi bide horietatik sortutako elektrizitatea erregulatzea eta eskariaren araberakoa izatea. Barrenak eta Amasorrainek esandakoaren arabera, hori ez da ezintasun tekniko baten ondorioa: "Izan ere, badaude horretarako balio lezaketen tresna elektronikoak, aerosorgailu batean jarrita ematen ari den potentziaren erdia ematea eragingo luketenak, adibidez". Gaur egun, ordea, ez da horrela egiten, legez baimena dutelako sortzen duten elektrizitate guztia sarean saltzeko. "Ez da zentzuzkoa 100 saldu daitekeenean 60 saltzea", zehaztu du Barrenak.\n(Argazkia: Geoffrey gallaway/Creative Commons/aitortu eta partekatu baimen beraren arabera)\nBeste irtenbide bat izango litzateke behar dena baino gehiago sortzen denean elektrizitatea metatzea, behar baino gutxiago sortzen denerako. Gaur egun, elektrizitatea metatzeko gehien erabiltzen den teknika ponpatze-sistema hidraulikoena da, bi urtegi konektatuta dituzten zentral hidroelektrikoena, alegia. Hala, zentral eolikoetan edo fotovoltaikoetan behar baino gehiago sortzen denean, gehiegizko elektrizitate hori ura sistema horietako urtegi batetik bestera ponpatzeko erabiltzen dute. Iberiar penintsulan 15 GW-etik gora sor daitezke horrelako sistemetan metatuta dagoen uraren bidez.\nHalakoetan, ez da elektrizitatea bera metatzen, elektrizitatea sortuko duen baliabidea baizik. Dena den, hornikuntza-sarerako elektrizitatea metatzeko bateriak garatzen ere ari dira. Barrenak esandakoaren arabera, batez ere Japonian eta Estatu Batuetan ari dira horrelakoak garatzen.\nAzaldu duenez, hemengo egoera oso bestelakoa da: "Hemen ez dago horrelako sistemarik oraindik, baina hamar bat urteko denbora-tartean, gutxi gorabehera, nik uste dut ikusten hasiko garela". Izan ere, bi ikertzaileek ohartarazi dute orain energia metatzeko dauden sistema hidraulikoen bidez ezin dela askoz energia gehiago metatu, eta aurreikuspenek diotela bai energia eolikoak, bai fotovoltaikoak ugaritzen jarraituko dutela.\nBadago oraindik oso gutxi hedatu den energia berriztagarri bat, baterien beharrik gabe nolabaiteko metatze-lanak egiten dituena: energia fototermikoa edo eguzki-energia termikoa. Sistema horietan, ispilu-multzo baten bidez (heliostato esaten zaie ispiluei) eguzki-energia puntu jakin batean biltzen dute, eta energia hori guztia zirkuitu batean dituzten sodio-gatzak likido bihurtzeko erabiltzen dute. Likido-egoeran gatzek metatuta duten energia ura lurruntzeko erabiltzen dute, eta lurrunari turbina batzuetatik pasaraziz sortzen dute elektrizitatea.\nElektrizitatea metatzearen gaiak hausnarketa bat egitera eraman du Barrena: "Metatzea ugarituz joaten bada, elektrizitate-sarearen kontzeptua aldatu egingo da azkenean: orain, berdinak dira, halabeharrez, kontsumitzen dena eta produzitzen dena; baina metatzeko aukera sartzen dugun unean, sortu ahala metatzen joan gaitezke, eta eskariak gora egiten duenean metatutako hori erabil dezakegu, eskariari erantzuteko".\nSevillan, Sanl car la Mayor herrian, zentral fototermiko bat egiten ari dira, bukatzean 100 MW sortzeko ahalmena izango duena. Irudian, zentralaren instalazio bat ikus daiteke, PS10, 2007az geroztik martxan dagoena. Adituak oso baikor daude energia-mota honekin, eta adierazi dute 2050. urterako mundu osoko elektrizitate-eskariaren laurdena ase ahal izango duela.\nElektrizitatearen kalitatea bermatu beharra\nAmasorrainek eta Barrenak elektrizitatearen kalitatea bermatzeko beharra ere aipatu dute. Izan ere, elektrizitate-sarean mugitzen den elektrizitateak gutxieneko kalitate bat izan behar du: fluxuak ahal bezain konstantea izan behar du, tentsioak tarte jakin batzuen artean egon behar du eta abar.\nAerosorgailuen eta eguzki-panelen bidez sortzen den elektrizitatea hain gorabeheratsua denez, batzuetan gertatzen da gune jakin batzuetan kontsumitzen ari dena baino elektrizitate gehiago sortzen dela. Gehiegizko elektrizitate hori sarean sartzeak eragingo luke sareko tentsioa handitzea. Egoera horretan, deskonektatu egiten dituzte neurriz gain sortzen ari diren gailuak.\nKonponbidea deskonektatzea izan ez dadin, potentzia elektrikoa kontrolatzeko eta aldatzeko sistema elektroniko batzuk garatu dituzte, eta berriak garatzen ari dira. Potentzia-elektronikako sistema esaten diete. Barrenak eta Amasorrainek horrelako bi gailu aipatu dituzte: FACTSak (korronte alternoaren transmisio malgua egiteko sistemak) eta custom power direlakoak. Lehenengoak elektrizitatearen garraio-sarean erabiltzen dira, potentzia-fluxuak erregulatzeko; hau da, fluxuen aldaketak kontrolatzeko.\nBigarrenak, berriz, banaketa-sarean jartzen dira. Horiek erabiltzen dituzte zentral eolikoetan eta fotovoltaikoetan elektrizitatearen kalitatea hobetzeko: tentsio-mailak erregulatzeko, eraginkortasuna hobetzeko eta abarretarako.\nSalamancako Aldead vila urtegian dago guregandik hurbilen dagoen ponpatze-sistema hidraulikoa. Geografikoki urruti dagoela iruditu arren, elektrikoki hor bertan dagoela esan liteke: hain zuzen, handik hona datozen 400 kV-eko lineetatik berehala iristen da elektrizitatea. Urtegiak bi presa ditu, Aldead vila I eta II, batetik bestera ura erortzen uzteko edo ponpatzeko, zer komeni den. Energia eolikoa eta fotovoltaikoa aurrera egiten ari direnez, pentsatzen ari dira 3. presa bat egitea, elektrizitatea sortzeko ahalmena handitzeko.\nJose Luis Heredia/Creative Commons/aitortu eta partekatu baimen beraren arabera\nSarean ez ezik, erabiltzaile partikularrek ere erabil ditzakete horrelako gailuak jasotzen duten elektrizitatea kalitate onekoa dela bermatzeko. Amasorrainek adibide batekin argitu du hori: "Demagun aluminio-papera egiten duten enpresa bat dugula. Paper hori egiteko, aluminiozko totxo handi bati hainbat arraboletatik pasarazten diogu, eta, azkenean, mikra gutxi batzuetako lodierako paper luzeak lortzen ditugu, eta horiek biribilkietan biltzen ditugu. Elektrizitate-sarea une batean eteten bada, edo behera egiten badu une batean elektrizitate-kantitateak, une motz-motz batean bada ere, sistema guztia hankaz gora jartzen da: biltze-sistema desegonkortu, eta hainbat ordutako lana pikutara joaten da. Bada, custom power direlakoek hori saihesten dute, egon daitezkeen hutsuneak desagerrarazten baitituzte".\nBeraz, badaude baliabide teknikoak energia eolikoak eta fotovoltaikoak gaur egungo sarean txertatzeak eragiten dituzten arazoak saihesteko edo konpontzeko, eta sarearen kalitateari eusteko. Zenbateraino erabiliko ditugun, ordea, beste kontu bat da, baliabide teknologikoetatik haratago dauden arrazoi ekonomikoetan eta politikoetan oinarrituta erabakiko baitute agintariek zenbat egingo duten aurrera mota bateko edo besteko energia-iturri berriztagarriek.\nEnergia eolikoak eta fotovoltaikoak sarean eragingo dituzten aldaketei buruz hitz egitean, hornikuntza-sarearen aldaketak aipatzen dira gehienetan. Beste batzuek, ordea, proposatzen dute eskaria egokitzea sorkuntzari. Elektrizitatearen hurrengo belaunaldia litzateke; elektrizitatea 2.0 esaten diote. Barakaldoko BECen ekainean egin zuten energiaren forumean horri buruz hitz egin zuten hainbat adituk; besteak beste, Tom Raftery irlandarrak.\nHonela marrazten dute adituok etorkizuneko elektrizitatea: gure etxetresna elektrikoak adimendunak izango dira, eta automatikoki jasoko dute hornikuntza-sarean elektrizitatearekin batera joango den informazioa. Informazio horrek esango die zein unetan dagoen elektrizitatea neurriz gain sarean, eta, hortaz, noiz komeni zaien martxan jartzea. Hala, adibidez, haize handia dabilenean, garbigailu asko egongo dira martxan, eta haizerik ez dagoenean, berriz, gutxi.\nKontsumoa erregulatzeak aukera emango du gainerako erregulazio-sistemak gutxiago erabili behar izateko, eta, horrekin batera, kontsumo-puntak saihestuko dira. Ikerketa asko egiten ari dira horren inguruan, eta lehenago edo geroago hasiko gara gure inguruan ikusten.\nEnergia; Energia berriztagarriak; Elektronika\nEtxetresnak beren kabuz ibiliko direnekoa - Zientzia.eus 2017-5-8\nElektrizitate-iturrien kutsadura-rankinga - Zientzia.eus 2017-5-8\nEguzkia elektrizitate-iturri - Zientzia.eus 2017-5-8\nEtxekoa ez da beti bertakoa - Zientzia.eus 2017-5-8\nZentral eolikoak Karibean - Zientzia.eus 2017-5-8


Izugarrizko jendetza urteko festarik handienean - Donostiako Danborrada\nIzugarrizko jendetza urteko festarik handienean\nFesta igandearekin egokitu denez, berez handia den partehartze eta ikuslegoaren kopurua nabarmen gora egin du\nFestetako zinegotzi Alfonso Gurpeguik adierazi duenez, “40.000 pertsona inguru izan ziren haur danborrada ikusten joan den igandean, hilak 20. Iaz garaiezinak ziruditen kopuruak, aurten, igandearekin egokitu denez San Sebastian eguna, gainditu egin dira. Harro esan dezakegu inguruko herri eta hirietatik etorritako ikuslegoa gutxienez %10a igo dela. Ezin ahaztu horrez gain, frantziar publikoaren presentzia garrantzitsua. Helduen 147 danborrada eta haurren 53 danborrada atera ziren, guztira 18.399 heldu eta 8.249 haur”.\nAlfonso Gurpeguik adierazi duenez, “urtarrilaren 20an, goizez, zeru estalia, beltza, meteorologiako radarrek umeen desfilea ateratzeko aukera txiki bat adierazten zuten eta halaxe gertatu zen. Euria egin zuen, baina pixka bat eta ikuskizun koloretsu, adeitsu eta zalapartatsua eskaini zuen haur danborradak. 5.088 neska-mutil egunerako jantzita, festari beraien poza emanez, erdiguneko kaleetan zehar ikusi ahal izan genituen. Konpainiek 42 minututan egin zuten ibilbidea; desfilea hilaren 20ko 12:03an hasi zen, San Sebastián Martxa Alderdi Ederren jo ondoren, eta 13.44an amaitu zen Gipuzkoa plazan. Gainera, aurten, haur danborradari beste pertsonai bat gehitu diogu: Udal Notarioa”.\nAlfonso Gurpeguik beste datu hauek ere nabarmendu ditu: “ Konstituzio plaza festaz gose zegoen jendetzaz bete zen. Ekitaldian, hiriko auzo guztietako danborradetako 112 ordezkarik hartu zuten parte eta Ikurriña igoera Real Sociedadeko Liga Genuinus-en parte hartzen duen taldeak egin zuen, ekitaldiari bereizketarik gabe guztien partehartzea bultzatuz. Ekitaldiaren forma berria, 8 abestiz osatua eta partaideen eszenatokira sarrera/irteerak Sarriegiren doinuez egitea, arrakastatsua eta errepikatzeko modukoa.”\n“Bandera jaisteko ekitaldian, 6.500 pertsona inguru bildu ziren Konstituzio plazan, eta auzoetako danborradetako 87 pertsonek parte hartu zuten. 2019ko Urrezko Danborra, Rosa Garciak ikurrina jaitsiera egin zuen eta alkateak hiriko bandera jaisten amaiera eman zuen urteko jai-egun luzeenari.”\nBestalde Alfonso Gurpegui zinegotziak esan duenez “danborradako web orri berria arrakastatsua izan da: bertan egin diren kontsultak 18.352 izan dira. Honek gure jaiak pizten duen interesa adierazten du”\nAlfonso Gurpegui zinegotziak adierazi duenez, “hilaren 20an eta aurreko egunetan ospatutako ekitaldiak borobilak izan dira dudarik gabe: ekitaldi guztiak puntualtasun britaniarrarekin garatu dira eta danborraden irteerei dagokienez inongo gertaerarik gabe gauzatu dira.”\nAzkenik bere eskerrak luzatu egin nahi izan dizkie jai hau handiago egiten lagundu duten pertsona guztiei, bai udal eremutik (trafiko ajenteak, suhiltzaileak, udaltzaingoa, garbiketa zerbitzuak,…) baita eremu pribatu eta beste erakunde batzuetatik ere (helduen eta haurren danborradetako languntzaileak, DYA, albaitaria,…).


TINTINEN ABENTURAK (02/24)\n► TINTINEN ABENTURAK (02/24)\n2022ko Maiatzaren 24a, 08:51:33\nSortzailea Arsenicum, 2018ko Abenduaren 28a, 10:48:19\n2018ko Abenduaren 28a, 10:48:19 Azken aldaketa: 2020ko Martxoaren 23a, 11:17:41 Josu Etx(e)k egina\nSortzailea: Georges Remi, HergÃ©\nPertsonaiak:Tintin, Milu, Haddock kapitaina, Dupond eta Dupont, Tournesol irakaslea, Bianca Castafiore\nSinopsia: 1929ko urtarrilaren 10ean argitaratu zen Tintinen lehen komiki atala, Belgikako Le VingtiÃ¨me SiÃ©cle egunkari katolikoak gaztetxoentzat kaleratzen zuen gehigarrian. Lehen abentura (Tintin sobieten herrialdean) aldizkari horren zuzendari Wallez apaiz integristaren eskariz egin zuen, gazteen artean komunismoarekiko gorrotoa pizteko. HergÃ© berak uko egin zion bizi zen artean liburuxka hori berrargitaratzeari. Horregatik, gaur egun Tintinen abentura guztietatik koloretan argitaratu gabe dagoen bakarra da.\nNaziek Belgika konkistatu zutenean, Le Soir egunkarian argitaratu ziren hurrengo istorioak. 1945etik aurrera Tintin aldizkaria sortu zen, eta bertan argitaratu ziren abentura berriak.\nHergÃ©k osorik argitaratu zuen azken abentura Tintin eta Pikaroak izan zen (1976). Izar Misteriotsua (1943) izan zen koloretan argitaratu zen lehen liburua, eta hortik aurrerakoak zuzenean koloretan argitaratu ziren, baita aurrekoen berrargitarapenak ere (Tintin sobieten herrialdean izan ezik). Berrargitarapenek, sarritan, jatorrizko edukian aldaketak ekarri dituzte, momentuko egoera politikora hobeto egokitzeko.\nTintinen abenturek arrakasta ikaragarria izan dute hasieratik. 40 hizkuntza baino gehiagotan argitaratu dira, eta orotara 250 milioi ale baino gehiago saldu dira (edizio piratak kontatu gabe). Era guztietako bildumazaleen harribitxi bihurtu da mundu osoan. Hainbesterako ze, Charles de Gaulle presidente frantziarrak esan zuen nazioartean bere pareko etsai bakarra Tintin zuela. (Wikipedia)\nIraupena: 62 orrialde\nPisua: 185 mb\nTintinen Abenturak - 04- Lotto Urdina\nTintinen Abenturak - 21- Castafioreren Bitxiak\nRe: TINTINEN ABENTURAK (01/24)\n2019ko Maiatzaren 10a, 22:19:24


Hitzetik Hortzera Txapelketa Nagusirako prest! • ZUZEU\nHitzetik Hortzera, euskarazko telebistagintzako programa dekanoa (1988an agertu zen aurrenekoz, hogeita batgarren denboraldia du aurtengoa), pantailara itzuliko da ostegunean. Larunbatean Zestoan abiatuko den Bertsolari Txapelketa Nagusia eta horren guztiaren lekuko izan nahi du aurtengo programak. Kanporaketa den-denak grabatuko ditu eta kroniketan, bertsoaldi bikainenez gain zaleen inpresioak, bertsolariei egindako elkarrizketak, eta oholtza atzean gertatzen dena ere erakutsiko du. Bertsozaleek jakin nahi duten guztia, etxeko eserlekutik mugitu gabe.\nTxapelketa Nagusia dela-eta ordutegi aldaketa izango du Digitalak ekoiztetxean sortutako programak. ETB3n ostegun gauetan, 22:00etan, izango da hitzordua. ETB1eko emisioa, berriz, larunbatetan emango da, 13:00ean, ez igande bazkalostetan orain arte bezala.\nEneko Dorronsoro, erredakziorako fitxaketa izarra\nDezenteko bihurritua hartuko du programa aurkezteko eiteak, platorik ez baitu izango aurrerantzean. Gainera, Eneko Dorronsoro fitxatu du Hitzetik Hortzerak erredakziorako. Dorronsorok (Zumaia, 1978) ikastolan “xeoxe” ikasi omen zuen bertsotaz, hori esaten du berak. Gainera ikusentzunezkotan badu eskarmentu puxka bat: Betizun eta Noaoan gidoigile izan da; arlo teknikoan aritu da, berriz, zenbait telesail eta filmetan. Bigarren urtez jarraian Jon Artano izango da zuzendaria eta Izaskun Bernedo errealizatzailea.\nIazko moduan ordubeteko iraupena izango du programak (baita ETB1eko errepikapenean ere) eta atal ugari izango ditu: elkarrizketak, reportajeak, zuri-beltzeko bertsoa, artxibo errepasoa, bertso jarriak… bertso surrealistentzako tartea ere izango da.\nAurrenekoan Patxi Etxeberria eta Alaia Martin\nLehendabiziko alea bete-betekoa prestatu dute. Alaia Martinek Argentinatik bidalitako bertso-jarriak eta Hernanin izandako bertso-saio umoretsu bateko entresaka emango dute. Txapelketa Nagusiaren aurkezpen jaian ere izango dira, Tabakaleran. Gainera Hitzetik Hortzerak Mintzola Fundazioaren ganbaran, Villabonan, estreinatu duen erredakzioan Patxi Etxeberria bertsolari handia hartuko dute bixitan. Hitzordua, ostegunetan 22:00etan ETB3n, eta larunbatetan 13:00etan ETB1n.


Bermeoko M8ko Asanblada Feministak greba prestatzen laguntzeko deialdia egin du - Busturialdeko Hitza : Busturialdeko Hitza\nBermeoko M8ko Asanblada Feministak greba prestatzen laguntzeko deialdia egin du\nBihar, 19:00etan batuko dira Kabidxen.\nBermeoko hainbat talde, erakunde eta norbanako biltzen dituen M8ko Asanblada Feministak elkarlanean greba prestatzeko deialdia egin du. Zehazki, bihar, 19:00etan batuko dira Kabidxen.\nDagoeneko bi batzar egiteko bildu direla azaldu dute. Biharkoa “lan eguna” izango dela diote. Izan ere, pankartak egin eta kartelak jartzen laguntzeko eskaera egin dute. Gainera, ekarpenak egin edota ideia berriak proposatzeko aukera egongo da. Herritar guztiei zabaldu diete hurreratzeko gonbidapena.


Abiert@s Dementes: Ateak ireki beharko genituzke euren sexualitateagatik exiliatu behar direnei\nAteak ireki beharko genituzke euren sexualitateagatik exiliatu behar direnei\nGaitza da beti ere atzean familia eta lagunak uztea, berdin du janari falta dela eta edo norberaren sexualitatea egokitutako herrialdean delitutzat jotzen delako bada ere. Biak dira egoera tamalgarriak eta inor, norberaren buruan, jasan nahi ez dituenak. Goseagatik ehunda milaka pertsona alde giten dute euren herrialdetatik eta dirua errezago lortzen dela pentsatzen duten beste herrialdetara.\nKonpontzeko arazo zaila da baina hala ere bilatu beharko genuke, aukera gehiago ditugunen artean, arazo hori pairatzeko modua. Dena den, gaur ez dut gai hori jorratu nahi, baizik eta euren sexualitatea jarraitua ikusten duten pertsonen kasuak. Horiek baitute arazo bikoitza. Alde batetik, norberaren etxea eta lagunak atzean utzi behar izatearena eta, bestetik, edozein herrialdeek ez dituela sexualitate aniztasunari ateak irekiak.\nGure herrialdeak, gaur egun, sexu aniztasunari ateak ireki dizkio legeen bitartez eta oso aurrerapausu garrantzitsua izan daiteke gerora. Baina, gaur egun, gure gobernuek pauso bat aurrera egin beharko lukete eta, hiritarren aniztasunari ezezik, aniztasun globalari ireki beharko lekieke ateak. Norberak bere herrian bizi ezin bada hemen aurki dezan lekua bere bizitza bermatu eta lasaitasunean bizi ahal izateko. Azken finean, poztasun barik ezin gintezke bizi, eta sexuak bizitasun eta poztasun horren parte garrantzitsua ere bada. Are gehiago, kontutan izanda beste lekuetan horregatik pertsonak erahiltzen hari direla... gure eskubideak, eskubide globalizatuak ez diren bitartean, euren herrialdeetan bizitzen gelditu ahal direnen aukera berdinak (edo hobeak) eskaini beharko genieke han, euren modura, bizi ezin direnei. Zabaldu diezaiegun gure besoak...


Leizeetako labar artea parametro espazialekin ikertuko dute JMB Bekan - Goierriko Hitza : Goierriko Hitza\nLeizeetako labar artea parametro espazialekin ikertuko dute JMB Bekan\nIñaki Intxaurbe bilbotarrak irabazi du Barandiaran Fundazioaren 2022ko ikerkuntza beka. Zuberoako Etxeberri kobaren 3D eredua egingo du, eta dauden beste birekin ikergai arlo bat zabalduko du\nBarandiran Fundazioak astelehenean jakinarazi zuen Joxe Migel Barandiaran etnologo ataundarraren izeneko 2022ko ikerketa-bekaren ebazpena. Iñaki Intxaurbe Alberdi geologoak (Bilbo, 1992) aurkeztutako Ilunpeetako sekretuak argiztatzen proiektuari eman diote 10.000 euroko diru hornidura duen saria. Aurtengo deialdian arkeologiari eskaini diote beka etnologiarekin txandakatzen dute.\nLabar artea deritzon giza espresio eta jarduketak dauden euskal kobetako ikerketa beste esparru batera zabalduko du Intxaurbek. Hain justu, labar-artearen parametro espazialak ikertzea da asmoa, leizeen ikusgarritasuna, edukiera, eta batez ere irisgarritasuna aztertzeko.\n3D ereduak erabiliz\n«Teknika berritzaile hauen bidez, publiko orokorrarentzako zein beste ikertzaileei zuzenduriko dokumentazioa sortzea dugu helburu: erreplika digitalak, datu baseak…», azaldu du Barandiaran Fundazioak. «Laburbilduz, koba hauen sekretuak argitara ateratzea».\nHiru dimentsioko irudigintza-teknika erabiliko dute koben espazialtasuna lantzeko. Dagoeneko 3D ereduak eginak dituzten Santimamiñe (Bizkaia) eta Altxerri (Gipuzkoa) leizeez gain, Intxaurberen lantaldeak eraikiko du Etxeberri kobako (Gamere-Zihiga, Zuberoa) 3D modeloa. Diego Garate, Martin Arriolabengoa, Olivia Rivero eta Maria Angeles Medina doktoreak izango ditu laguntzaile ikerketan Intxaurbe bekadunak; EHUn Geologiako Departamentuan doktoretza aurreko ikerketak egiten ari da bera.\nEuskal Herriko Paleolito garaiko labar artea zuten zenbait kobazulo ikertu zituen Barandiaran ataundarrak berak, besteak besten Santimamiñe, Altxerri eta Etxeberri, Euskal Herrian aldenik alde kokatuta.\n«Oro har, 14.000 urte inguru duten artelan hauek ezkutatzen duten zenbait misteriori erantzuna eman nahi diegu, puntako teknologia erabiliz», aurreratu du ikerketa-asmoa Intxaurbek. 3D teknologiaz gain, Geografia Informazio Sistemak ere erabiliko dituzte.\nLabar artearen ezkutukoa\nGaldera ugariri aurkitu nahi die erantzuna: «Zertarako egin zituzten artelanak iristeko hain zailak diren tokietan? Nola gainditu zituzten kobazulo hauetako zailtasunak eta arriskuak? Zer nolatako teknologia erabili zuten? Zein zen artelan hauen egileen edota balirazko ikusleen profila?». Detektibe ikerketa, 14.000 urte atzera jota.\nSantimamiñe, Altxerri eta Etxeberri kobak aukeratzeak ere badu arrazoia: iristeko oso zailak diren tokietan dago labar artea. «Horrez gain, hiru kobazuloak garai beretsuan apaindu zituzten, Madeleine aldian, duela 14.000 eta 11.700 urte artean. Ezaugarri horrek beraien arteko alderaketa egitea ahalbidetuko luke, beraiek egin zituzten gizarteak elkarren artetik gertuago egongo bailirateke, glaziar aurretiko gehienekin alderatuko bagenitu», dio Intxaurbek.\nBarandiaran Beka irabazi izana ikertzaile ibilbidean «mugarri bat» dela aitortu du. Lehen aldiz aurkeztu du proiektu bat laguntza beka batera. Barandiaranen izenekoa irabaztea, «benetako ohorea» dela gehitu du.\nBekarekin ondutako ikerketen emaitzak Barandiaran Bilduman argitaratu ohi ditu fundazioak. 2019ko beka-deialdian landutako gaiak azaroan ikusi zuen argia, bildumako 22. liburuki bezala: Rituales festivos transfronterizos en el Pirineo Occidental. Jose Antonio Perales Diazek etnologia arloan eginiko ikerketa lana da. Bildumako 21.a ere iaz argitaratu zuten.


...ha, gerlariaren itzala, Akira Kurosawaren ametsak eta Rapsodia abuztuan, besteak beste, filmeetarako Kurosawak egindako ma...\nAkira Kurosawari omenaldia egingo dio Artiumek. Egilea(k) ERREDAKZIOA. , Euskal Irrati Telebista 2010 (1)\n...ombra del guerrero, Ran, Los sueños de Akira Kurosawa, Rapsodia en agosto, Espera un poco eta El Mar lanetako irudiak izang...\nBilbao Orkestra Sinfonikoaren denboraldi berria. Egilea(k) AZURMENDI, Montserrat. Argia, Komunikazio Biziagoa, S.A.L 2014 (1)\n...>: Rachmaninov-en Paganiniren gai baten gaineko Rapsodia , hain erromantiko eta zinematografikoa; Ravelen Sol maiorr...\nBudapestekoak ere Bilbon jaiotzen dira. Egilea(k) EZEZAGUNA. Ortzadar, Editorial Iparraguirre, S.A. 2010 (2)\n...tako bat izan zen Antonio Isasi-Isasmendiren Rapsodia de sangre filma. Film bitxia, inolako zalantzarik gabe. Sur...\nRapsodia de sangre filman oraindik ere Bilboko txoko, paraje industr...\nDONOSTIAKO 69. MUSIKA HAMABOSTALDIA. Ahotsa ikusi behar denekoa. Tolosako Kapitolioko Orkestra Nazionala izango da gaur Kursaalean, Tugan Sokhiev zuzendari gaztearen batutapean. Egilea(k) ABAROA, Aitor. Berria, Euskal Editorea SM 2008 (1)\n...i Ratxmaninov-en Paganiniren gai baten gaineko rapsodia eta Dantza sinfonikoak obrak interpretatuko dituzte. Denis ...\nDONOSTIAKO 69. MUSIKA HAMABOSTALDIA. KRITIKA. Zirrara gartsua. Egilea(k) MENDOZA RODRIGUEZ, Arkaitz. Berria, Euskal Editorea SM 2008 (1)\n...ak baitzeuden. Aldiz, Davis maisu ospetsuak ukitu rapsodiakoa gehitu zion Znaider daniarrari. Lehen Allegro moderato , tx...\nDONOSTIAKO 70. MUSIKA HAMABOSTALDIA. Kritika. Musika. Erritmo erakustaldia. Katia eta Marielle Labeque. Egilea(k) MENDOZA RODRIGUEZ, Arkaitz. Berria, Euskal Editorea SM 2009 (1)\n...> obrako pieza zenbait eta Maurice Ravel ziburutarraren Rapsodia Espainiarra eta Bolero famatuak jo zizkiguten, hasierako hu...\nEOSek Gernikako bonbardaketa oroituko du. Egilea(k) EZEZAGUNA. Berria, Euskal Editorea SM 2012 (1)\n...garren programan. Horrez gain, Sergei Rakhmaninoven rapsodia bat --JoaquinAAtxukarroppianistarekinbbatera--tetaiRichardt...\nEuropar Batasuna kohesio politikoaren atakan. Egilea(k) APAOLAZA, Urko. Argia, Komunikazio Biziagoa, S.A.L 2009 (1)\n...>salbu. Ez gara sartuko datu makroekonomikoen rapsodia batean, baina zifra bat nahikoa da datorrena imajinatzeko: ...\n...> heltzeko asmoa eduki zirrara goxo hari, rapsodia likits hari, lotsagarria iruditu arren amets eginarazten zi...\n...'Sokarako seikoa', Elisabeth von Stokhausen-i ' Rapsodia Op. 79', Julie Schumann-i (amarekin maitemindu zen lehenik ...\nHamazazpi urteko hamarkada. Egilea(k) GALARRAGA, Aritz. Argia, Komunikazio Biziagoa, S.A.L 2012 (1)\n...>dioguna. Euskal karma zail bada sailkatzen ( rapsodia gisa eman zuen idazleak berak), eskuartean dugun hau ez da ...\nKRITIKA. Barrua puztu eta hustu. Egilea(k) MENDOZA RODRIGUEZ, Arkaitz. Berria, Euskal Editorea SM 2008 (2)\n...a errusiar paregabea moldatu zuten. Ratx handiaren Rapsodia- n elkarulertzea ikusgarria izan zen, ia begiradarik igorri...\n...a eta S.Ratxmaninoven Paganiniren melodian oinarritutako Rapsodia eta Dantza Sinfonikoak op.45. Lekua. Donostiako Kursaal aud...\nKRITIKA. Musika. Itzulera emankorra. Egilea(k) BEGOÑA, Jesus Mari. Berria, Euskal Editorea SM 2017 (1)\n...i Raxmaninofek Paganiniren gai baten gainean egindako Rapsodia piano eta orkestrarako. Haren 24 aldakiak pianorako labirin...\n...>dudan egoera berezi horrena. Ondo gogoan ditut rapsodia haietako baten hitzak. Harexek eragin zidan beharbada zirra...\nKritika. Artea. Zinema japoniarraren enperadorea. Egilea(k) ONANDIA GARATE, Mikel. Berria, Euskal Editorea SM 2010 (1)\n...)-, istorio sozial garaikide eta intimistagoetara - Rapsodia abuztuan (1991), Itxaron apur bat (1993) eta Begira dugun i...\nMusika jotzeko giltza zientifikoak ikertu ditu Josu Okiñenak. Egilea(k) EROSTARBE, Gorka. Berria, Euskal Editorea SM 2018 (1)\n...in duen ikerketa lanak. Johannes Brahmsen Si menorreko Rapsodia da bertan entzungai dagoena, Opus 79, 1. zenbakiduna. «Piez...\nTxistulariak eta Kantuz Bizi kontzertua gaur Zabielen. Egilea(k) GORRITIBEREA. El Diario Vasco, Sociedad Vascongada de Publicaciones, S.A. 2012 (2)\n..."Errusia" , Carlos Sánchez Equizak prestatutako "Irlandar rapsodia" , Peruko kanta herrikoia den "El condor pasa" , Brasilgo k...\nTxus García. Andre arraroa: 'Ez dut esanahi itxietan sinesten, ez tarotean ez bizitzan'. Egilea(k) SARRIUGARTE MOCHALES, Danele. Argia, Komunikazio Biziagoa, S.A.L 2018 (1)\n...estuak ozen irakurtzen, eta niretzat hori da rapsodia, testuak irakurtzea halako moduan non zuzenean iritsiko bai...\nUdal Txistulari Taldea. Egilea(k) EZEZAGUNA. El Diario Vasco, Sociedad Vascongada de Publicaciones, S.A. 2011 (2)\n...ueto Raimundo Sarriegi, Vals de Uria Manuel Gainza, Rapsodia Irlandesa I Carlos Sánchez Equiza, Zaltzate (Orripekoa) Isi...\nZinema, elikagai. Egilea(k) ARES, Nagore. Berria, Euskal Editorea SM 2012 (1)\n...ide guztiak,1968), Warum ich Dich liebe (Txekiar rapsodia, 1969) eta The Clown (Pailazoa, 1976) egin ditu.\nZinema-bitxikeriak. Egilea(k) ERREDAKZIOA. , Euskal Irrati Telebista 2009 (1)\n**Antonio Isasi Isasmendik Rapsodia de sangre (1957) filmatu zuen Bilbon, istorioa Budapesten g...


Gallery Custom Links – WordPress plugina | WordPress.org Euskara\nCem Sönmez 2022(e)ko apirilaren 22(a)\nmaitreart 2022(e)ko otsailaren 12(a)\nThane 2022(e)ko otsailaren 5(a)\nmandeethomas 2022(e)ko urtarrilaren 26(a)\ntastymouse 2022(e)ko urtarrilaren 24(a)\ntheodarling 2022(e)ko urtarrilaren 10(a)\n“Gallery Custom Links” software librea da. Ondoko pertsonek egin dizkiote ekarpenak plugin honi.\nGallery Custom Links 3 eskualde-ezarpenetara itzuli da. Eskerrik asko itzultzaileei beraien ekarpenengatik.\nItzul zaitez Gallery Custom Links zure hizkuntzara.\nDutch, English (US), Russian, eta Spanish (Spain).


Ekitaldearen amaieraren jaialdia\nMúsica a cargo de Victor Little King, y performance a cargo del grupo Tecnologías del género: Post-Op, Corpus Delecti, Natalia Angel.\nArtearen Historia irakasle eta ikertzaile UPV/EHUn, bertan Artea eta Emakumea irakasgaiaren irakasle ere bada.Rosalind Williamsekin batera izan da komisario Nicolás de Lekuona. Imagen y testimonio de la vanguardia erakusketan Artiumen eta MNCARSen\nKritikaria eta Artearen Historia irakaslea. Zenbait argitalpenetan lankide aritzen da\nAlaitz Arenzana. Bideo eta film alorreko sortzailea. Maria Ibarretxe. Arte dramatikoa eta gaur egungo dantza ikasitakoa. Biek osatzen dute Sra. Polaroiska en sillón de taller kolektiboa, eta harekin egin dute Pero tú... ¿eres tú? no, yo soy su... film laburra (Injuve 2003 eta Mecal Saria). Performancea eta sorkuntza eszeniko, koreografiko eta ikus-entzunezkoa jorratzen dute\nArtista. Londreseko Transition Galleryren zuzendaria da. Arty fanzinearen editorea.\nArtistak. Arte kritikari moduan ari dira zenbait argitalpenetan, eta Castelloneko Espai d’Art Contemporani delakoan egindako Zona F erakusketan komisarioak izan dira\nEgiten dituen performance eta bideoz dokumentatutako ekintzak identitate sexualaren dekonstrukzioaren ingurukoak izaten dira. Cutre Chou taldeko kidea izandakoa da. 70eko hamarkadaren amaieran Frente de Liberación Homosexual de Andalucía (FLHA) delakoaren sorrera bultzatu zuen, eta Coordinadora Estatal de Frentes de Liberación Homosexual del Estado Español (COFLHEE) delakoarena 80ko hamarkadan.\n2004an sortutako Drag King performance esparruko taldea. Bollo eta transek osatutako kolektibo honen helburua kultura herrikoiaren eta aktibismo transgeneroaren artean loturak egitea da. Queer MC da haien lehen Hip Hop sorkari eszenikoa.\nDiziplinarteko kolektibo hau lan ikertzaile eta artistikoa ari da egiten 2001ez geroztik politika sexual eta identitarioen gainean, jarrera zeharkako batetik abiatuta\nGorputz aldaketetarako laborategia. Osaketa: teknika protopoetikoak. Ekintza: Sexu publikoa. Kontraindikazioak: gorputz morfologia estatiko eta heterozentratuaren galera gerta daiteke. Corpus Deleicti, Bartzelona, 2005.\nArgazkilari eta film egilea. Generoaren terrorista eta diseinuaren intersexual jotzen du bere burua. Haren lana aitzindaria izan da bollero, Drag King eta trans kulturen buru-irudikapenaren alorrean. Zenbait liburu argitaratu ditu: LoveBites (1991), The Drag King Book (1999), Judith 'Jack' Halberstam-ekin elkarlanean, eta Sublime Mutations (2000).\nJose Luis Rebollo (Madelman, Chen Le Bon) eta Alicia San Juan (Rose Manfredi) musika bikotea osatzen dute. Haien lanen artean, Status (Austrohúngaro, 2004) eta Si (Austrohúngaro, 2001) albumak daude.\nFeminismoaren mutazioak: genealogiak eta praktika artistikoa


ULMA> Albisteak> Página 18\nULMA Construction\t2015-08-28\nPoloniako hiriburuaren erdian Q22 dorrea dago, Poloniako etxe orratzik garaienetako bat. 194 m altu da, masta barne, eta bulego erakin horrek hemendik aurrera 50.000 m2-ko azalera izango du, 47 solairutan banatuta, horietatik 5 lurpekoak izanik. Q22 eraikinaren diseinua Kuryłowicz & Associates arkitektura estudioaren lana da, BuroHappold poloniar bulegoarekin duen lankidetzaren emaitza. Proiektuak“Breeam Interim Excellent” egiaztagiria […]\nULMA Architectural Solutions\t2015-08-27\nSão Paulo hiriko erdigunean kokatuta, Israel Sancovski Arkitektoaren Estudioak pentsatutako lana, “Campos Elísios” auzoaren birgaitzea egiteko proiektuaren baitan kokatzen da . Erronka honetan zetzan: zeuden bi eraikinen artean –merkataritza-gunea batetik eta Antzoki eraiki berria bestetik- eduki beharreko lengoaia arkitektonikoa argitzea. Lengoaia-harmonia hori posible izan da ULMA Architectural Solutionsen Fatxada Aireztatuen sistemaren malgutasunari eta moldagarritasunari esker. […]\nULMA Handling Systems\t2015-07-29\nULMA Handling Systemsek Quesos Entrepinares enpresarentzat sistema automatiko bat garatu du gazten trazabilitatea kudeatzeko; produkziotik azken kontsumitzaileraino. Sistemak gaztak lehortu eta ontzeko prozesu guztia barnean hartzen du. Entrepinares Mercadonaren barne hornitzailea da. Urtean 45 milioi kilo gazta ekoizten ditu eta 90 erreferentzia ditu ULMA Handling Systemsek Entrepinaresentzat egindako lehen automatizazio proiektua ontze prozesuan zentratzen da. Proiektuaren bihotzean […]\nULMA Taldea\t2015-07-15\nNazioartekotzeko estrategia, giltzarria ULMA Taldearen emaitzetan\nArazoak arazo, 2014. urteko ekitaldia pozgarria izan da ULMA Taldearentzat, salmenta bateratuak 666 milioi eurora iritsi baitira, horietatik %77 nazioarteko merkatuan duen partaidetzari esker. Azken urteetan salmenten jaitsierak eragindako ondorio negatiboa arindu ahal izan da, egindako ahalegin handiari eskeri, bai ULMA Taldearen nazioarteko posizionamenduari dagokionez, bai arriskuaren dibertsifikazioari dagokionez. ULMA Taldeak 61 filial ditu munduan zehar banatuta eta bere salmentak […]\nULMA Taldea\t2015-06-12\nAtzo arratsaldean ospatu zen MONDRAGON Unibertsitateak, LANBIDEren eta Arrasateko Udalaren laguntzarekin antolatutako LANBAI III Enplegu eta Formazio Azoka, non bigarren urtez enpresa eta erakundeei zuzendutako eremuan hartu zuen parte ULMA Taldeak. Enpresa eta unibertsitate arloen artean zubiak eraikitzeko ekimenarekin bat egin zuen ULMA Taldeak sektore ezberdinetako beste 34 erakunderekin batera, graduatuei lan munduan sartzea errazteko. Arrasateko […]


Kritiken atzean, "gorrotoa" - Nafarroako Hitza Kritiken atzean, “gorrotoa” – Nafarroako Hitza\nKritiken atzean, “gorrotoa”\n2020, azaroak 06 Albisteak, Gizartea, nafarroa 318\nTranskolorek hitzaldi sorta bat egin du Iruñean, trans pertsonen aurkako erasoei aurre egiteko. Zikloan parte hartu duten adituek«feminismo inklusiboa» aldarrikatu dute.\nHitzaldi sorta hau antolatu dugu beharra dugulako gure aurkako erasoei aurre egiteko”. Transkolore Nafarroako Transen Elkarteko Kai Etxanizek erran ditu hitzok, Urri Trans zikloari buruz. Mugimendu feministako hainbat arlotatik trans pertsonen aurka zabaldutako mezuez ari da, erasoez ari denean: “Gutxiengoa dira, baina zarata handia egiten dute, eta, haien kritiken atzean, gorrotozko diskurtso bat bertzerik ez dago”, salatu du Etxanizek.\nGorrotozko diskurtso hori indargabetzeko egin dute Urri Trans, hain zuzen ere. Rocio Medinak, Rosa Maria Garciak eta Aitzole Aranetak parte hartu dute Transkolorek eta Harrotuk elkarrekin antolatutako hitzaldietako batean, eta aukera baliatu dute, batez ere, bi auzi nabarmentzeko: batetik, “feminismo inklusibo” baten alde egiteko beharra; hau da, jazarpen ardatz guztiak kontuan hartuko dituen mugimendu bat eraikitzeko beharra, eta bertzetik, gaur egungo sistemaren binarismoa eta sexu-generoaren eredua gainditzekoa. “Garenak zerikusi txikia du hankartean dugunarekin”, erran du, bigarren auzi horren ildotik, Aranetak, bere iritzia garbi utzi nahian.\nBizitzak eta teoriak\nAitzole Araneta sexologo eta ekintzaile transfeminista emakume trans bat da; Rosa Maria Garcia ere bai, eta biek giza eskubideak jarri dituzte erdigunean, giza eskubideak jartzen direlako zalantzan transen eskubideak zalantzan jartzen direnean. Emakume transak emakume direla ere ukatzen duten feministak badira, eta queer teoria erabiltzen dute horretarako; feminista horien arabera, transak “mehatxu bat” dira feminismoarentzat, queer teoriak emakumea subjektu politiko gisa “desitxuratzen” duela argudiatuz.\n“Queer hitzaren esanahiaz jabetzen dira, inolako testuingururik gabe”, erantzun dio Rosa Maria Garciak feminista batzuen diskurtso horri. Eta gehiago erran du: “Gakoa trans pertsonak gara; batez ere, trans emakumeak. Transen bizitza eta queer teoriak nahasteak eta parekatzeak agerian uzten du hori egiten dutenen gorrotozko diskurtsoa; transen aurkako gorrotozko diskurtso bat da, feminismoz mozorrotua”.\nEmakume trans ez-binarioa da Garcia, itzultzaile eta ikerlari marxista, eta Rebelion Feminista kolektiboko kidea. “Transen eskubideak ere badira mugimendu feministaren aldarrikapena; eta, tarteka, queer teoriena ere bai. Genero autodeterminazioa ez da bakarrik norberaren garapen askerako eskubidea; gorputzaren autodeterminaziorako aldarrikapena kontu feminista bat da, argi eta garbi”.\n“Akademiak” erabiltzen ditu queer teoriak transen aurka egiteko; hori nabarmendu du Garciak, eta ildo horri eutsi dio Rocio Medinak ere. Filosofia irakaslea da Medina, baita Antigona kolektiboko kidea ere. “Akademiatik, gure eginbeharra erasorik bortitzena pairatuko duten horiek laguntzea da. Akademiako kideok ahotsaren pribilegioa dugu, eta bada ordua alde batera uzteko”. Gehiago zehaztu du: “Feminismoak ihes egin behar dio emakumea genitalekin lotzen duen fikzioari; hori ikuspegi eurozentriko bat da”. Emakume transen aurkako erasoen atzean hori dago, haren ustez: “Emakume txuri, europar eta erdiko klasekoen ikuspuntutik” eraikitako feminismo bat. “Hori da intersekzionalitatea ukatzen duen feminismoa; bertze feminismoen ekarpenei uko egiten diena”.\n“Etikaren esparrutik aztertu behar dugu zer-nolako mugimendua nahi dugun”, erran du Medinak. Antigona kolektiboko kideak egin du bere apustua: “Feminismo intersekzionala”. Nabarmendu du, gainera, Espainiako Estatuko mugimendu feministak “lehen ere” egin zuela apustu hori, eta “barnebildu” zituela “ijitoen, zapia erabiltzen duten musulmanen eta sexu langileen” aldarriak. “Hegoaldeko feminismoei egin behar diegu so, eta aliantzak sortu; ezin dugu ukatu erresistentzia talde horien agentzia; ezin izanen ditugu arazoak konpondu, emakumea subjektu trinkotzat hartuta”.\nArgazkia: Lugatibe kolektiboaren protesta bat, transen eskubideen alde, Iruñeko Udaletxe plazan, 2015ean. Iñigo Uriz / Foku\n« Ibai ondotik bortxaz eraman zituztenak


Zerbitzuak - Abantian\nAurrera doazen lantaldeei laguntzeko formatzaile eta laguntzaileak\nPertsonen garapenerako prestakuntza jarduerak. Gaitasun eta talentuaren garapena. Lidergoa, talde eta pertsona kudeaketa, komunikazioa, berrikuntza, proiektuak eta abar.\nPrestakuntza, tailerrak eta proiektuak taldeen helburuetan eta departamentuen estrategietan laguntzeko. Talde kohesio tailerrak. Egunerokotasunaren eta operatibaren hobekuntza. Lan taldeentzako jarduera ereduak, gaitasunak eta komunikazio teknikak.\nSalmenta kontsultiboa. Bezero esperientzia. Enpresa estrategiak eta bezero orientazioa garatzeko laguntza. Salmenta teknikak. Salmenta taldeen garapena. Salmenta profila ez dutenentzako gaitasun komertzialak.\nEnpresa Kultura Berria garatzeko proiektuak. Kultura garapena. Balore eta estrategien garapena. Pertsonen parte hartzea. Enpresa orientazioaren garapena. Lerrokatzea eta barne lankidetza.\nTalde arduradunentzako formakuntza, teknika, eredu eta gaitasunak garatuz. Konpromezua eta pertsonetan oinarritutako estrategiak areagotzeko.\nBezero orientazioa. Zerbitizazioa. Zerbitzu emate prozesuak. Bezero esperientziaren hobekuntza. Barne zerbitzu taldeen bezero orientazioa.\nBanakako gaitasun eta potentziala garatzeko eta emaitza pertsonalak lortzeko banakako entrenamentua eta laguntza.\nLantaldeei laguntzeko ekintza ereduen garapena eta sorkuntza, prozedurak, irizpide eta gidak.\nBezeroaren barne proiektuen gidaritzan laguntza. Egitasmo, lan eredu eta plangintza ezberdinak ezartzen laguntza.\nLan egiteko era eta ohitura ezberdinen gainean bakarkako eta taldeko feedback txostenak, beharrezko konfidentzialtasunez.\nTalde jolas eta jokoak, kontzeptu eta gaitasunak garatzeko diseinatuak. Formakuntza gela batean edo kanpoan ibiltzeko, indoor eta outdoor.\nHitzaldi eta ekitaldiak\nHitzaldi, batzar eta ekitaldietan parte hartzeko aukera formatu ezberdinetan. Ekitaldi horietan trabakuntza jokoak txertatzeko aukera.